text: 1Uwi útetu asa na batalane ku bafɔtaadine bakladi na Yudea bénu ka kadi bamba bani naaadi Yudafuɔ lɛnɔ báfɔ Blɔti litemi lɛmmɔ. 2Anwuɔsu ka Petro únwini úsie Yerusalem ni, Yudafuɔ bafɔtaadine bani nkya mmɔ bátatunaku-nwu, na básu-nwu banini, 3“Awɔ ábla unwi ku bafɔ bani naaasiaku Yudafuɔ ala bɔtina, na bɛ́kya kɔnu bɛ́di na lɛkyami linwi kemo!” 4Amu na Petro údie etemila amɛni fui kalɔ ɔ́tina-ma na ɔ́su ɔnini, 5“Uwi ɔni na nkya Yopa na mɔɔkpali katɔ ni, lɛ́nu ala budie bɔtina bɔdi. Mmɔ na lɛ́nu kɔdi bonwu kɔdi ka báda kuna ekpo ene na kɔ́si katɔ kúbayu. 6Bebuo lidu lidu fui bakya kɔdi bonwu kɔmɛni kemo, bebuo bani mbo agyobi ku bebuo bani mɔɔkpɛ́ kalɔ ku baasɛ bekpidi lɛnɔ. 7Na línu ka lɛdi lɛdi lɛɛsu-mi lɛnii, 'Petro! Du bana akɔ ɔdi biala na akun.' 8Amu na lídie kenye nnini, 'Oowo! Kudi kudii! Ńtakun lɛla lɛni na Yudafuɔ bukisi kudii.' 9Nsu lɛdi lɛmɛni lɛ́sɔ lɛ́su lɛnini, 'Lɛla lɛni na Katɔti úveli ɔ́bla kede kede ni, tasu anii liisé lɛlɔ.' 10Ɔmɛni ɔ́lɛ kɔtɛ sɔɔn. Na nwuna kama ni, kɔdi bonwu kɔmɛni ku bebuo bani nkya-ku kemo mmɔ fui báta bákɔ katɔ na bátáyii bákya na kayaa. 11Na uwi ɔmmɔ lɛlɔ kani ni, nkyuli ɛtɛ bani bátala banii bebetiku-mi besienku Kaesarea mmɔ bébeduo kaduli kani kemo na nli. 12Amu na Katɔti Kɔyu kɔ́su-mi kɔnii nsiaku-ma nteesie, na ntayia. Mina banwani ɛku bamɛni básiaku-mi, na búsie bútéduo ɔnana ɔni nátala batu ɔ́kya-mi mɛni kudɔ. 13Anwu lɛnɔ ɔ́su-bu kalɛ na Katɔti ɔtu ɔdi údie lɛlɔ ɔ́tina-nwu na ɔ́su-nwu ɔnini, 'Wia Simon Petro. 14Na anwu matina kalɛ na wabla na awɔ ku fula kaduli bekyuli fui bɛdubɔkɛ bɔfɔ.' 15Na ɔmɛni kama ni, líse kalɔ mɔɔsu-ma litemi buni lɛmɛni. Nsu asa na meduo litemi buni lɛmɛni ɔlati kemo ni, Katɔti Kɔyu kúbo na kɔ́fɔ-ma lɛlɔ kemo fui aani kalɛ na kɔ́fɔ abu lɛnɔ lɛlɔ kemo fui na kalɔ kesekɔ! 16Amu na líti kasusu lísienku uwi ɔni na Blɔti ɔ́su ɔnini, 'Sɔsɔ ni, Yohane úti ntu ɔ́kpila bekyuli. Nsu ni, Katɔti ɔdubuti nwuna Kɔyu ɔkpila-mii.' 17Na ka Unwoti néte bekyuli bani naaadi Yudafuɔ litela lɛmɛni aani kalɛ na úti úte-bu uwi ɔni na bɔ́fɔ Blɔti Yesu Kristo bɔ́di ni, naaakana Katɔti ulu butile.” 18Uwi ɔni na bénu etemila amɛni ni, báda bana unyefi báya na bése kalɔ beemwi Unwoti. Na básu banini, “Sɔsɔ ni, Katɔti úte bekyuli bamba lɛnɔ kufi ka benwini bebo-nwu kudɔ na bakɛ ngba.” 19Na uwi ɔni na ala amɛni aalɛ́ ni, bafɔtaadine bani nékeli na lɛbibo lɛni nébo-ma lɛlɔ na Stefano bɔdu ɔsu ni, bésie bétédu Ƒoinike ku Kipro ku Antiokia lɛma kemo. Na bakɛ baasu litemi buni lɛmmɔ, nsu ɔɔɔdi bekyuli fui, mmomu Yudafuɔ lɛti. 20Nsu ni, bafɔtaadine bani nási Kipro ku Kirene bésie Antiokia bátásu Blɔti Yesu lɛlɔ litemi béte Grikifuɔ. 21Na ka Blɔti ɔyikun ɔkya-ma akɔ ɔsu ni, bafɔtaadine bammɔ bémomo bébu. 22Uwi ɔni na bafɔtaadine bani nkya Yerusalem bénu lɛla lɛni nébo na mmɔ ni, bátala Barnaba banii uteesie Antiokia. 23Ka útéduo mmɔ na ɔ́nu kalɛ na Katɔti úbunku-ma ni, ebiti áda-nwu geen na ɔ́kya-ma ogya úbu ɔnii benye Blɔti kama kpakplaa ku bana kayi fui. 24Barnaba ɔdi ukyuli ɔbuni ɔni mbo bɔfɔtaadi, na Katɔti Kɔyu kɔ́fɔ-nwu lɛlɔ kemo fui. Nwuna kebunku ɔsu ni, bafɔtaadine bammɔ bémomo bébu. 25Amu na Barnaba úsie Tarso ɔnii utáwia Saulo na mmɔ. 26Uwi ɔni na ɔ́nu-nwu ni, úti-nwu úboku Antiokia na bana inyɔ fui bélie mmɔ lɛkwa limodi. Mmɔ na bakya baatina bekyuli pii ala. Amu na Antiokia mmɔ ni, bése kalɔ baalɔ bafɔtaadine banii Kristofuɔ. 27Uwi ɔmɛni kani kemo ni, Katɔti kenye bediene badi bási Yerusalem bébo Antiokia. 28Amu na bana akɔ unwi ɔni baalɔ Agabo ni, ɔ́ta únye na Katɔti Kɔyu ɔyikun kemo na ɔ́su ɔnii kɔka kubendi kɔdi kɔdubo kayawi fui lɛlɔ. Ɔmɛni úbebo uwi ɔni na Klaudio ɔɔdi lɛga. 29Anwuɔsu bafɔtaadine bamɛni bábla kasusu ka beyi ala bemene banwa bani nkya Yudea. Na bana akɔ ɔdi biala úte kalɛ na wakana. 30Ka béyi ala amɛni ni, béti-nya béte Barnaba ku Saulo na béti bésienku Yudea bafɔtaadine benengu bammɔ.


c: text/html

text: 1Yesu úsie útéduo Yeriko, na ɔ́sia ɔma ɔmmɔ kemo úsela. 2Mmɔ na kuyi bafɔne unengu ɔdi baalɔ banii Sakeo ɔ́kya, na ubo egulabi geen. 3Ɔ́kya útaawia ulu ɔni lɛlɔ na ɔsia na ɔnu ukyuli ɔni geen na Yesu ɔdi. Nsu ka anwu ɔlati ɔdi ukyuli klukui ɔsu ni, útakana na ɔkɛ ulu ɔdi ka bekyuli bemomo ɔsu. 4Anwuɔsu úkeli ɔtɔ bekyuli bammɔ lɛtɔtɔ na útákɔ kugyii kɔni nákuku kalɛ na ɔnu Yesu, ɔsika ɔgyi ɔnii ɔdubo ubasia mmɔ. 5Ka Yesu úbedu kugyii kɔmmɔ kalɔ ni, údi únye na ɔ́kɔliku anumi katɔ na ɔ́su Sakeo ɔnini, “Sakeo, babla na ayu ebo kalɔ, ɔsika fula kudɔ na ndubo buduo ɔmwi.” 6Sakeo ɔ́babla ɔ́yu úbo kalɔ na úte Yesu eduo ku ebiti geen. 7Bekyuli bammɔ fui bése kalɔ beetemi-nwu na Yesu lɛlɔ kalɔ kalɔ banii, “Ɔnana ɔmɛni úsela utéduo ukyuli ɔni ndi alaekpidi ɔblane ɔmɛni kudɔ.” 8Amu na Sakeo ɔ́ta únye na ɔ́su Blɔti ɔnini, “Ati! Buvele, nu! Ndubuti mina lɛkɛ kakɛ kenwi fui lite bawabane. Na bekyuli bani fui na líti lɛnungyie kemo lɛ́fɔ-ma ala litulo kalɛ na ɔdi ka lɛfɔ ni, ndubɔfɔ-ma kayu kammɔ akpa ene.” 9Mmɔ na Yesu ɔ́su-nwu ɔnini, “Ɔmwi ni, ngba bɔfɔ búbo búbedu kaduli kamɛni kemo. Ɔsika ukyuli ɔmɛni lɛnɔ ɔdi Abraham kaba kemo ubi. 10Na ami, Ukyuli Ɔyawine Ubi, líbo nnii mbedie bekyuli bani fui náyii ulu geen ɔmmɔ.” 11Amu na bekyuli bammɔ bakɛ beenú ala ani na Yesu ɔkɛ ɔɔsu-ma. Na úsie anumi na úbo-ma lɛgba lɛdi, ɔsika ɔ́ɔkpɛ úde Yerusalem na bákali banii Katɔti lɛga kadikɔ kammɔ kéede geen ɔfɛni. 12Na ɔ́su-ma ɔnini, “Dii ni, ɔnana ɔbune ɔdi ɔkya ɔni náta úsie kalɔ ɔgyu kakaaka ɔdi kemo kalɛ na betése-nwu lɛga. Na ɔ́bla kasusu ka ɔmmɔ kama ni, ɔdubɔsɔ unwini ubo ɔma. 13Asa na watɔlɔ ni, ɔ́lɔ nwuna kabla bablane leevu ɔ́sala. Na úte ɔdi biala egulabi kofo kunwi. Amu na ɔ́su-ma ɔnini, 'Biti egulabi ammɔ bɛdi kuye na bɔnu kɔsia kɔni na ɔdi biala wakɛ.' 14“Nsu ɔnana ɔmɛni ɔma bekyuli béteekisi-nwu, anwuɔsu bátala batu badi na básia-nwu kama banii batásu Ɔga Unengudi banii, 'Bulayɔ ka ɔnana ɔmɛni unwini-bu ɔga.' 15“Nsu Ɔga Unengudi úse ɔnana ɔmmɔ lɛga na ɔ́sɔ únwini úbo ɔma. Kɔnakunwi ni, ɔ́ya na bálɔ nwuna kabla bablane bábasala na nwuna anumi ɔnii uunú kɔsia kɔni na bákɛ. 16“Kabla ɔblane udeedi úbo na ɔ́su-nwu ɔnini, 'Ati, lɛ́kɛ egulabi afo leevu lɛ́sia unwi ɔni na éte-mi mmɔ lɛlɔ.' 17“Mmɔ na Unwoti ɔmmɔ úte-nwu mbo ɔnii, 'Ábla-nwu kaduɛ! Kabla ɔblane ɔbuni na adi! Ka áda kabla blii suɛ kamɛni ulu lɛlɔ ɔsu ni, ndubuti-ɔ linyene lɛma linengudi leevu kenye.' 18“Kabla ɔblane unyɔdi lɛnɔ úbo na úbasu-nwu ɔnini, 'Ati, lɛ́kɛ egulabi afo alɔ lɛ́sia unwi ɔni néte-mi lɛlɔ!' 19“Amu na Unwoti ɔmmɔ ɔ́su kabla ɔblane ɔmmɔ lɛnɔ ɔnini, 'Awɔ adubunye lɛma ɛlɔ kenye!' 20“Kabla ɔblane ɔbambadi úbo na anwu ɔnini, 'Ati, aanu fula egulabi kofo kunwi kɔni néte-mi. Líti-ku lɛ́bɛla na mina lɛdiku kemo. 21Mɔɔyia-a ɔsika fula udu ubo ɔkplu. Na eeti lɛla lɛni naaadi awɔ lɛdi teenwini awɔ lɛdi. Na edula ani na átakya muedi aafɛ-nya.' 22“Mmɔ na Unwoti ɔmmɔ ɔ́su-nwu ɔnini, 'Kabla ɔblane ukpidi na adi! Awɔ ɔlati fula kenye etemila na ndubuti lɛdu-ɔ kɔtɔ! Agyi ka udu ubo-mi ɔkplu. Na muuti lɛla lɛni naaadi ami lɛdi teenwini ami lɛdi. Na mɔɔfɛ edula ani na ńtakya. 23Na si agyi lɛni ni, bi ɔsu na éteti mina egulabi átatákya egulabi kesekɔ? Mmɔ ni, ngyi ka nka ndubɔkɛ kɔsia lɛsia-nwu lɛlɔ si lɛ́si líbo.' 24“Amu na ɔ́su bekyuli bani nnye mmɔ ɔnii, 'Bɛda egulabi ammɔ bɛfɔ-nwu kudɔ bite kabla ɔblane ɔni mbo egulabi afo leevu.' 25“Nsu bekyuli bammɔ básu-nwu banini, 'Ati, kabla ɔblane ɔmmɔ anwu ubo egulabi afo leevu use!' 26“Amu na Unwoti ɔmmɔ údie kenye ɔnini, 'Mɔɔsu-mii geen ka ni, ukyuli ɔni mbo lɛla lɛdi ni, anwu na Katɔti ɔdubute ɔsia. Na ukyuli ɔni neeebo lɛla lɛdi ni, libliidi lɛni na úbo muedi ni, Katɔti ɔdubɔfɔ-ni na nwuna kudɔ. 27Na ɔfɛni ni, mina bekisine bani na banii nka baláwia ka bese-mi lɛga ni, bɛkpanku-ma biboku mɛni na bɛdu-ma na mina anumi.' ” 28Ka Yesu ɔ́su-ma ala amɛni ɔ́wɔlɔ ni, ɔ́gyu ɔ́tɔ-ma Yerusalem. 29Uwi ɔni na ɔ́kpɛ uudé Betfage ku Betania na Inɔ Egyii Kɔbi kudɔ ni, ɔ́tala nwuna batɛyane inyɔ ɔnii bataatɔ. 30Mmɔ na ɔ́su-ma ɔnini, “Biteesie ɔma ɔni nkya-mii lɛtɔtɔ mmɔ kemo. Na si biiduo-nwu kemo ni, bɛdubɔnu ebuo ala utine ubi ɔdi ka bébo-nwu báda mmɔ. Na ukyuli ɔdi útelie-nwu lɛlɔ kudii. Bɛfɛnimi-nwu na biti-nwu biboku mɛni. 31Si ukyuli ɔdi úye-mii lɛla lɛni ɔsu na bɛɛfɛnimi-nwu ni, bɛsu-nwu bɛnii, 'Blɔti mɔɔwia-nwu.' ” 32Batɛyane bammɔ báyu ulu bésie na bátánu lɛla biala aani kalɛ kani na Yesu ɔ́su-ma. 33Na uwi ɔni na benye baafɛnimi ebuo ɔmmɔ ni, ebuo ɔmmɔ balati béye-ma banii, “Bi ɔsu na bɛɛfɛnimi-nwu?” 34Amu na batɛyane bammɔ bédie kenye banii, “Blɔti mɔɔwia-nwu.” 35Na béti ebuo ɔmmɔ béboku Yesu. Mmɔ na béti bana adi béwi ebuo ɔmmɔ kama na bébunku Yesu na ɔ́kɔ úlie-nwu kama. 36Ka ulie-nwu lɛlɔ na bésela ni, bekyuli badi béti bana adi béwi kalɔ na ulu lɛlɔ. 37Uwi ɔni na Yesu ɔ́kpɛ úde Yerusalem na likpo lɛni na ulu ɔmmɔ úti ɔ́yu Inɔ Egyii Kɔbi lɛlɔ ni, nwuna batɛyane pii bammɔ bése kalɔ baagyá Katɔti enu na beete yiidu ku kɔvanu momoomo na ala ebendi ani na bánu ɔsu. 38Na básu banii, “Bimwi Ɔga ɔni nási ɔdubo na Blɔti lɛnyi kemo! Na keyi buɛɛ kafɔ Katɔ Ɔga Ɔma fui! Hosiana!” 39Mmɔ na Ƒarisifuɔ bani nkya otogyi ɔmmɔ kemo básu Yesu banini, “Ala ɔtinane, bɔku fula batɛyane na baba ku lɛsɛ!” 40Amu na Yesu údie kenye ɔnini, “Mɔɔsu-mii geen nnii si bába lɛsɛ ni, atabi amɛni alati adubuse kalɔ ataava.” 41Ɔni na Yesu ɔ́ni úde Yerusalem úbu na ɔ́nu ɔma ɔmmɔ ni, úwulo na nwuna lili. 42Na ɔ́su ɔnini, “Mɔɔyɔ́ geen ka nka bɛnu bɛti ɔmwi limeyi lɛmɛni lɛlɔ lɛla lɛni námanku-mii asa bɛkɛ keyi buɛɛ! Nsu ku ɔfɛni ni, bilánu taati! 43Uwi ɔdi ɔdubo ɔni na bina bekisine badubɔka-mii bakya ekpo ekpo fui. Na badubutile efi fui na lɛla biala lɛsɔ lilakana buduo iye lɛlɛ keyi. 44Bekyuli badubo ɔma ɔmɛni bɔyila ku udu na badu bekyuli bani nkya-nwu kemo fui. Na lɛtabi lɛdi muedi lɛsɔ lilése nina keliekɔ. Ɔsika bíni na bítanu bítati uwi ɔni na Katɔti úbo ɔnii ubedie-mii!” 45Yesu úsie útéduo Katɔti kakpakɔ na úse kalɔ ɔɔgyá beyedine bani nkya mmɔ taalɛku. 46Na ɔ́su-ma ɔnini, “Benweni bákya Bunweni Kedee Ɔku kemo ka Katɔti ɔ́su ɔnini, 'Mina kaduli ni, bekyuli badubɔlɔ-ka banii kaduli kani bekyuli baakpali katɔ.' Na amii bíti mmɔ bínwini beyune kabɛkɔ!” 47Limeyi ndi limeyi ni, Yesu ɔ́tina ala na Katɔti kakpakɔ mmɔ. Katɔti bakpane benengu ku ɔda bubo ala batinane ku bekyuli batɔnkune báwia ka badu-nwu. 48Nsu bátakɛ ulu ɔni lɛlɔ na basia, ɔsika bekyuli pii bakya mmɔ na bana atu asia nwuna etemila ammɔ lɛlɔ kpakplaa.

robotstxt: allowed

filter: keep


text: 1Anwuɔsu ni, Pilato ɔ́ya na bagyumanane béti kɔbuli kɔni na bélii básala na bébo Yesu kaduɛ. 2Na bekpone bammɔ béti liyu kagba bédi kabwa na béti bébi-nwu lili. Na béti awu ugyiedi gyɔlɔɔ ɔdi aani ɔga kalɛ bákya-nwu. 3Na beesié teebo-nwu kudɔ taabasu-nwu banini, “Yiidu! Yudafuɔ Ɔga ɔ́si ɔdubo o-o!” Na si básu-nwu lɛni ni, na bébo-nwu kɔnu ɔtugya. 4Ɔmmɔ kama ni, Pilato ɔ́sɔ ɔ́lɛ úbo bekyuli lisu lɛmmɔ kudɔ úbasu-ma ɔnini, “Bɛnu! Ndubo-nwu bɔkpanku buboku bina anumi na mbatina-mi ka ńtanu likpidi lɛdi na nwuna lɛlɔ kalɛ na lɛdu-nwu kukpi kɔtɔ.” 5Anwuɔsu Yesu ɔ́lɛ úbo keyi mmɔ, na liyu kabwa kammɔ kebi-nwu lili na ɔkya awu ugyiedi gyɔlɔɔ ɔmmɔ. Mmɔ ni, Pilato ɔ́su ɔnini, “Bɛnu! Ukyuli ɔmmɔ na ɔdi mɛni!” 6Amu na uwi ɔni na bakpane benengu ku Yudafuɔ benengu bammɔ bánu-nwu ni, báva básu banini, “Kana-nwu mana ugyii lɛlɔ! Kana-nwu mana ugyii lɛlɔ!” Mmɔ ni, Pilato ɔ́su-ma ɔnini, “Amii biti-nwu na bitákana-nwu bɛmana ugyii lɛlɔ. Ami ńtanu likpidi lɛdi na nwuna lɛlɔ kalɛ na lɛdu-nwu kɔtɔ.” 7Amu na bekyuli lisu lɛmmɔ básu banini, “Bubo ɔda bubo bɔni mɔɔtina ka ɔlɛka ukpi. Ɔsika ɔ́su ɔnii ɔdi Katɔti Ubidi.” 8Uwi ɔni na Pilato únu-ma kenye kamɛni ni, lifu lɛ́sɔ lɛ́da-nwu libu. 9Ɔmmɔ ɔsu ni, ɔ́sɔ únwini útéduo kaduli mmɔ na úye Yesu ɔnini, “Wɛ na ási?” Nsu Yesu útedie kenye kadi. 10Amu na Pilato úye-nwu ɔnini, “Eledie lɛla lɛdi kenye alasu-mi? Aaagyi ka mbo kenyekɔ na lɛnyonu-ɔ, na mbo kenyekɔ na lɛya na bakana-a bamana ugyii lɛlɔ?” 11Mmɔ ni, Yesu údie kenye ɔnini, “Nka alákɛ ɔyikun ɔdi na mina lɛlɔ si ɔɔɔdi Katɔti néte-ɔ kufi kɔmmɔ. Anwuɔsu ukyuli ɔni néti-mi ɔ́kya-a kɔnu kemo ni, ɔ́bla likpidi útulo-ɔ.” 12Ka Pilato únu lɛla lɛmɛni ni, ɔ́wia ulu ɔni lɛlɔ na ɔsia na ɔnyonu Yesu. Nsu bekyuli bammɔ bakya baava taasu banini, “Si ányonu-nwu ni, asɔ aaadi Ɔga Unengudi Kaesare kabla ɔblane! Na ukyuli biala ɔni meti lɛlɔ mabla ɔga ni, ɔ́ta únye Kaesare ɔmmɔ lɛlɔ!” 13Ɔmmɔ ɔsu ka Pilato únu etemila amɛni ni, ɔ́kpanku Yesu ɔ́lɛku na útélie litemi bɔtɛ liboku lɛlɔ kesii kani baalɔ banii Atabi Kasalakɔ. Na Hebri lɛdi kemo banii Gabata. 14Uwi ɔmmɔ ɔbla aani ɔfiiwi. Na lɛdi limeyi lɛni kadi kegye ndi Kukpi Lili Bɔvia Limeyi lɛmmɔ. Na Pilato ɔ́su bekyuli bammɔ ɔnini, “Bɛɛnu bina Ɔga!” 15Amu na báva básu banini, “Gyunku-nwu! Gyunku-nwu! Kana-nwu mana ugyii lɛlɔ!” Mmɔ na Pilato úye-ma ɔnini, “Bɔkana na nkana bina Ɔga mmana ugyii lɛlɔ?” Amu na bakpane benengu bammɔ básu-nwu banini, “Buuubo ɔga ɔdi buuutulo Romafuɔ Ɔga Unengudi Kaesare!” 16Ka básu lɛni ni, Pilato úti Yesu úte-ma ɔnii batákana-nwu bamana ugyii lɛlɔ. 17Anwuɔsu bekpone bammɔ bákpanku Yesu bátɔlɔku. Na báya na anwu ɔlati uti ugyii ɔni lɛlɔ na badubo-nwu bɔkana bɔmana mmɔ. Na báyu ulu bésie kesii kani baalɔ banii Opokuo kalɔ. Na Hebri lɛdi kemo ndi Golgota. 18Mmɔ na bákana-nwu bámana ugyii lɛlɔ. Na mmɔ lɛnɔ ni, bákana nkyuli inyɔ bamba badi bámana ligyii lɛlɔ na Yesu kɔmii ku kɔdianu. 19Pilato ɔ́ya na bénweni ala adi básia kalɛkɛ kadi lɛlɔ na úti-ka ɔ́mana Yesu ugyii ɔmmɔ lɛlɔ. Na etemila ammɔ ndi amɛni. Yesu Nasareni, Yudafuɔ Ɔga. 20Yudafuɔ pii báka ala amɛni, ɔsika kesii kani na bákana Yesu bámana ugyii lɛlɔ mmɔ ude ɔma unengudi ɔmmɔ. Na Pilato únweni ala ammɔ lɛnɔ na Hebri ku Roma ku Griki lɛdi kemo. 21Lɛla lɛmɛni lítayɔ Yudafuɔ bakpane benengu bammɔ kafɔ. Anwuɔsu bátásu Pilato banini, “Útalɛka enweni anii Yudafuɔ Ɔga, mmomu ukyuli ɔmɛni ɔ́su ɔnii ɔdi Yudafuɔ Ɔga.” 22Amu na Pilato údie kenye ɔnini, “Lɛla lɛni na línweni ni, líinweni lɛ́wɔlɔ.” 23Uwi ɔni na bekpone bammɔ bákana Yesu bámana ugyii lɛlɔ báwɔlɔ ni, béti nwuna adala na béle-nya akpa ene. Na ɔdi biala úti lɛkpa linwi. Na Yesu awu gyɔlɔɔ ɔmmɔ ni, bétele-nwu. Na awu ɔmmɔ ni, bátaka-nwu kesii kadi, mmomu budi sɔɔn na bédi-nwu ɔ́si limɔ útédu lɛgba. 24Na bekpone bammɔ básu lɛlɔ banini, “Buláni awu ɔmɛni bulabwɛ. Mmomu bɛya na bɔtu egulabi bɔnu bula akɔ ɔni menwini mewi na buti awu ɔmmɔ bute-nwu.” Na ɔkɛnku ɔmɛni ɔsu ni, Bunweni Kedee Ɔku kemo etemila ébo éte lɛni sɔsɔ uwi ɔni na básu bése banii, “Béle-mi lɛlɔ ala béte lɛlɔ. Na bátu egulabi na mina awu lɛlɔ.” Na lɛni geen lɛnɔ na bekpone bammɔ bábla. 25Na Yesu ugyii ɔmmɔ kalɔ ni, Yesu uni ku uni ɔnwani ulekubi ku Klopa ulekudi Maria ku Maria Magdalene benye. 26Yesu ɔ́nu uni ku nwuna ɔtɛyane ɔni na ɔɔyɔ́ geen ka benye. Anwuɔsu ɔ́su uni ɔnini, “Nna, aanu f^ubidi.” 27Amu na ɔ́su ɔtɛyane ɔmmɔ lɛnɔ ɔnini, “Aanu f^ini.” Anwuɔsu ɔ́si uwi ɔmmɔ ni, ɔtɛyane ɔmmɔ ɔ́fɔ-nwu úsienku kaduli na ɔɔnu-nwu lɛlɔ. 28Yesu ɔ́ti ka ɔfaani ni, ɔ́ɔwɔlɔ lɛla biala na ɔlɛka ɔbla. Na kalɛ na Bunweni Kedee Ɔku kemo ala ani bénweni bése ebo ete lɛni ɔsu ni, Yesu ɔ́su ɔnini, “Utukwɛ ɔɔda-mi.” 29Amu na kesii kani na ala amɛni aalɛ́ mmɔ ni, kalaku bonwu kadi kese na ntɛ bɔni nányi buwi. Anwuɔsu béti unwo bátu ugyii ɔdi baalɔ banii hisope lɛlɔ na bánwu bákya ntɛ bɔmmɔ kemo, na bákɔliku bátu-nwu kenye. 30Ka Yesu ɔ́ni ntɛ bɔmmɔ ɔ́wɔlɔ ni, ɔ́su ɔnini, “Ɔfɛni kani ɔ́sa!” Ka ɔ́su lɛni ɔ́wɔlɔ ni, ɔ́kya lili kalɔ na ɔ́yula. 31Amu na Yudafuɔ benengu bammɔ básu Pilato banii ute-ma kufi na bekyuli bani na bákana bámana ugyii lɛlɔ mmɔ ni, na bebo-ma lɛgba ekubi bafɛ na bafami-ma na ugyii lɛlɔ mmɔ. Yudafuɔ bammɔ báwia ka babla ɔmɛni ɔsika limeyi lɛmmɔ lɛdi Ƒida. Na bátayɔ ka bekyuli bammɔ ɔlɔna ɔfa ligyii lɛlɔ mmɔ utédu kadi kégye kani ndi bana lɛnwunameyi. Na lɛnwunameyi lɛni ndubo mmɔ lɛnɔ lɛdi limeyi linengudi geen lɛni nse kedee fui lite-ma. 32Ɔmmɔ ɔsu bekpone bammɔ bésie na nkyuli inyɔ bani na bákana bámana ugyii lɛlɔ bébunku Yesu mmɔ ni, bébo-ma lɛgba báfɛ. 33Nsu ka bébedu Yesu kudɔ ni, bánu ka úukpi. Anwuɔsu anwu ni, bátafɛ-nwu lɛgba. 34Mmomu ukpone unwi ɔ́tu-nwu ɔfɛnyi ɔ́fuala ku nwuna lɛtula. Na mmɔ mmɔ ni, ubugya ku ntu bɔ́lɛ. 35Ukyuli ɔni nánu ala amɛni ni, anwu muunweni-nya kalɛ na amii lɛnɔ bɛfɔ bɛdi. Na lɛla lɛni na ɔ́su lɛnɔ ni, sɔsɔ na ɔdi. Na ɔgyi nwaa ka litemi geen na ɔɔsu. 36Bábla ala amɛni fui kalɛ na Bunweni Kedee Ɔku kemo etemila ebo ete lɛni ɔni na bénweni banini, “Nwuna likubi linwi muedi balafɛ-ni.” 37Na bénweni lɛla bamba lɛnɔ banini, “Bekyuli badubɔnu anwu ɔni na bátu-nwu lɛtula ɔfɛnyi mmɔ.” 38Ɔmmɔ kama ni, Yosef ɔni nási ɔma ɔni baalɔ banii Arimatea ni, úvele Pilato ɔnii ɔnyonu Yesu ukpine ute-nwu. Na Yosef ɔmɛni ɔdi Yesu kama basiakune akɔ unwi. Nsu útabla na bekyuli bati, ɔsika ɔɔyia Yudafuɔ benengu bammɔ ɔsu. Na ka Pilato ɔ́tuna ni, úbo úbafɔ ukpine ɔmmɔ ɔ́tɔlɔku. 39Na Nikodemo ɔni nábɛ útánu Yesu usien ɔdi ni, anwu lɛnɔ ɔsiaku Yosef ɔmɛni. Na evogyii ani na beeti taaklibi ukpine ni, Nikodemo ɔ́ya na béti-nya pii geen basiaku-ma. 40Amu na nkyuli inyɔ bamɛni béti Yesu ukpine ɔmmɔ na bátáwɛɛ-nwu evogyii ammɔ fui na béti adi afualadi abuni bényimi bada-nwu lɛlɔ fui aani kalɛ na Yudafuɔ baaklibi ukpine asa na baavá-nwu. 41Na kesii kani na bádu Yesu mmɔ ni, likpo blii lɛdi lɛkya mmɔ. Na mmɔ ni, béku kafiɔtɔ kawɔdi kadi bése na bátava tɔ ukyuli kana kemo kudii. 42Ɔfɛni ka kadi kegye kani ndi lɛnwunameyi na kafiɔtɔ kammɔ lɛnɔ kede mmɔ ɔsu ni, béti Yesu bátáva mmɔ.


text: 1Ɔmɛni kama ni, Blɔti ɔ́funa banana liti ku aavlanyɔ-inyɔ babambadi na ɔ́tala-ma inyɔ inyɔ ɔnii besie lɛma ku akpaklɔ ani kemo na nka ɔlɛka usie. 2Na ɔ́su-ma ɔnini, “Edula pii éedu bɔfɛ, nsu nkyuli ɛlɛɛ badi kani nnye kabla kamɛni lɛlɔ. Bɛkpali katɔ na bivele kemo ɔlati na umene bekyuli bani mafɛ-nya masala. 3Biteesie! Mɔɔtala-mii aani bafonu na begiti akɔ. 4Na biteti egulabi kavumi iye kofo iye lɛgbanvuo, na bitedi bitenye ulu bɛnii biigyele ukyuli ɔdi. 5“Kaduli biala na bítéduo ni, bɛka bɔsu bɛnii, 'Keyi buɛɛ kasiaku kaduli kamɛni bekyuli.' 6Na si ukyuli ɔni mɔɔyɔ́ keyi buɛɛ ɔdi ɔkya mmɔ ni, bɛya na bina keyi buɛɛ kasiaku-nwu. Nsu si ɔdi uuubo ni, bɛsɔku bina keyi buɛɛ kegye bɛtɔlɔku. 7Bɛsɔ bɛkya kaduli kani kemo na báfɔ-mii. Na lɛla biala lɛni na badubuti bete-mii ni, bɛdi na bɛni-ni. Ɔsika kabla ɔblane biala ni, ɔlɛka bete-nwu nwuna lɛyufɔla. Bitatáka bitamana ɔ́si kaduli kani úsie kani. 8“Na ɔma biala ɔni kemo na báfɔ-mii ni, bɛdi lɛla biala na bákɛ béte-mii. 9Bɛbwi balɛne na ɔma ɔmmɔ kemo. Na bɛsu ɔma ɔmmɔ bekyuli bɛnii, 'Uwi ɔni na Katɔti ɔdi lɛga na bula kɔyi kemo ɔ́ɔkpɛ úde.' 10Nsu si bísie ɔma ɔdi kemo na bátafɔ-mii ni, bɛlɛ bisie kuyeya na bɛsu bɛnii, 11'Bina ɔma ɔtumu ɔni mma-bu lɛgba kalɔ muedi ni, búveli búwi-mii. Nsu binyimo ka uwi ɔni na Katɔti ɔdi lɛga na bina kɔyi kemo ɔ́ɔkpɛ úde-mii!' 12Na mɔɔsu-mii kede kede nnii na litemi bɔtɛ limeyi ni, Katɔti ɔdubɔnu Sodom ɔma kɔnyana utulo ɔma ɔmmɔ! 13“Bɔbwɛ muute amii Korasin! Na bɔbwɛ muute amii Betsaida! Si Tiro ku Sidon lɛma likpidi kemo na lɛ́bla akɔla budie taatina ani lɛ́bla na bina akɔ ni, nka badubɔyu belie kalɔ kukuuku na beti afɔ ekuku bada lɛlɔ na bawɛɛ ntɔ ɔni mɔɔtina ka béni bana ekpidi! 14Katɔti ɔdubɔnu Tiro ku Sidon lɛma kɔnyana butulo amii na litemi bɔtɛ limeyi. 15Na awɔ Kapernaum ni, bɔkali na bɛda bɛnii bɛdubɔkɔliku lɛlɔ bitédu katɔ? Badubɔyula-mii na bɛyii udu!” 16Amu na Yesu ɔ́su nwuna batɛyane ɔnini, “Ukyuli biala ɔni muunú bina litemi ni, ɔɔtina ka uunú ami lɛnɔ litemi. Na ukyuli biala ɔni muuní-mii ni, ɔɔtina ka uuní ami lɛnɔ. Na ukyuli biala ɔni muuní-mi ni, ɔɔtina ka uuní Katɔti ɔni nátala-mi lɛnɔ.” 17Nkyuli liti ku aavlanyɔ-inyɔ bammɔ básɔ bénwini bébo ku ebiti. Na bábasu-nwu banii, “Blɔti, ayu ekpidi muedi énu-bu litemi ɔni bɔ́bɔku-ma na fula lɛnyi kemo.” 18Amu na Yesu ɔ́su-ma ɔnini, “Lɛ́nu Satan ka ɔ́si katɔ úbanu aani ogya bɔtu kalɛ. 19Binu kaduɛ! Líte-mii ɔyikun ɔni na bɛkana na bɛkɔ bɛnya balakpi ku batamlukpa lɛlɔ. Na bɛkana bɛdi ukisine ɔmmɔ ɔyikun fui lɛlɔ ɔni na lɛla lɛdi lilabla-mii. 20Nsu ni, lɛlɔ litayɔ-mii ka ayu ekpidi eenú-mii litemi ɔsu. Mmomu ebiti ada-mii ka Katɔti únweni-mii anyi ɔ́kya Katɔ Ɔga Ɔma.” 21Uwi ɔmmɔ lɛlɔ ni, Katɔti Kɔyu ebiti áfɔ Yesu lɛlɔ kemo fui na ɔ́su ɔnini, “Ati, katɔ ku kalɔ Unwoti, mɔɔgyá-a enu ɔsika lɛla lɛni na éti ábɛla bakutine ku banundane ni, ani na éti átina bekyuli bani na baaagyi lɛku ku badɔlɔdi. Sɔsɔ na ɔdi, Ati, lɛni geen na aayɔ́ anii ɔlɛ.” 22Amu na ɔ́sɔ ɔ́su ɔnini, “Mina Ɔti úti ala fui úte-mi. Ɔdi biala ɔɔɔgyi ukyuli ɔni na Katɔti Ubi ɔmmɔ ɔdi, ntu Katɔti lɛti pɛ. Na ɔdi lɛnɔ ɔɔɔgyi ukyuli ɔni na Katɔti ɔmmɔ lɛnɔ ɔdi, ntu Ubidi ɔmmɔ lɛti pɛ ku bekyuli bani na Ubi ɔmmɔ ɔ́funa ka udie Ɔti ɔmmɔ ɔtina kani.” 23Amu na Yesu únwini útánu nwuna batɛyane bammɔ na ɔ́su-ma na bɔbɛ kemo ɔnini, “Lɛlɔ litaayɔ-mii geen ka bɛɛnu ala ani na bɛdaku bɔnu mɛni! 24Mɔɔsu-mii ka ni, Katɔti kenye bediene pii ku baga lɛnɔ báwia ka banu lɛla lɛni bɛɛnu ɔfɛni, nsu bátanu. Na báwia ka benu lɛla lɛni na amii biinú mɛni, nsu bétenu.” 25Mmɔ na ɔda bubo ala ɔtinane ɔdi úbo ku kasusu ka ɔkɔku Yesu ɔnu. Na úye-nwu ɔnini, “Ala ɔtinane, bi na ɔlɛka lɛbla asa lɛkɛ ngba fui?” 26Amu na Yesu údie kenye na úye-nwu ɔnini, “Bi na Bunweni Kedee Ɔku ɔɔsu? Na dɛ na awɔ eenú litemi lɛmmɔ kalɔ?” 27Mmɔ na ɔnana ɔmmɔ údie kenye ɔnii, “Yɔ Unwoti Katɔti ku fula kayi fui, ku fula kɔyu fui ku fula ɔyikun fui ku fula kasusu fui lɛnɔ, na ayɔ fula ukyulikpana aani fula lɛlɔ kalɛ.” 28Amu na Yesu ɔ́su-nwu ɔnini, “Ásu na ɔ́tɛ. Bla lɛni na adubɔkɛ ngba fui.” 29Nsu ka ɔda bubo ala ɔtinane ɔmɛni ɔɔwia ka ute lɛlɔ ubo ɔsu ni, ɔ́sɔ úye Yesu ɔnini, “Ɔma ndi mina ukyulikpana?” 30Amu na Yesu údie kenye ɔnini, “Dii ni, ɔnana ɔdi ɔ́kya ɔni nási Yerusalem úsela Yeriko, na beyune bátáda-nwu ulu. Na bébo-nwu na bédie-nwu lɛlɔ ala na bányonu-nwu báva na ɔɔyɔ́ ukpi. 31Úbebo úte ka Katɔti ɔkpane ɔdi úbo ɔɔví ulu ɔmmɔ lɛlɔ. Nsu ka ɔ́nu ukyuli ɔmɛni na kuludɔ ni, ɔ́sia ɔ́vi ɔbambadi ɔ́tɔlɔ. 32Lɛni kani na Lewini ɔdi lɛnɔ úbo ɔɔví. Na ka ɔ́nu ɔnana ɔmmɔ ni, anwu lɛnɔ ɔ́sia ɔ́vi ɔbambadi ɔ́tɔlɔ. 33Nsu Samariani ɔdi ɔni nábasia mmɔ úsela ulu ɔdi ni, úbasiaku ukyuli ɔmmɔ. Na ka ɔ́nu-nwu ni, kafɔ kákywi-nwu. 34Amu na úsie útédu-nwu kudɔ na úti inɔmii ku ntɛ úwi-nwu lɛlɛ lɛmmɔ kemo na únyimi-ni fui. Na ɔ́gyu ɔnana ɔmmɔ útásia anwu ɔlati ebuo lɛlɔ. Na úti-nwu úsienku bafɔ keduokɔ na ɔ́nu-nwu lɛlɔ. 35Kadi kégye ni, údie egulabi adi úte keduokɔ lɛlɔ ɔnune ɔmmɔ ɔnii, 'Taanu-nwu lɛlɔ. Na si lɛ́si líbo mɔɔví mɛni ni, ndubɔfɔ-ɔ lɛla biala lɛni na adubɔsɔ ebile na nwuna lɛlɔ.' ” 36Amu na Yesu úye ɔda bubo ala ɔtinane ɔmmɔ ɔnini, “Na fula kasusu kenye ni, nkyuli ɛtɛ bamɛni akɔ ɔmani nátina lɛlɔ aani ukyulikpana na ukyuli ɔni néduo beyune enu kemo mɛni lɛlɔ?” 37Mmɔ na ɔda bubo ala ɔtinane ɔmmɔ údie kenye ɔnini, “Ukyuli ɔni nánu-nwu kɔnyana.” Amu na Yesu ɔ́su-nwu ɔnini, “Awɔ lɛnɔ teesie na atábla lɛni.” 38Amu na ɔni na Yesu ku nwuna batɛyane básia bana ulu bátɔlɔ bésela ni, bébedu ɔma ɔdi. Mmɔ na uleku ɔdi baalɔ Marta ɔ́fɔ-nwu úsienku nwuna kaduli. 39Marta ɔmɛni ubo ɔnwani ulekubi ɔni baalɔ Maria. Anwu ɔ́yu úlie Yesu kudɔ na uunú-nwu ala ani na ɔɔtina. 40Kaduli ablala ani nsia Marta lɛti pɛ lɛlɔ ékpoku-nwu kayi. Ɔmɛni ɔsu úbo na úbasu Yesu ɔnini, “Blɔti, ulábla-a lɛla lɛdi ka mina ɔnwani ulekubi ɔ́da kaduli ablala amɛni fui ɔ́sia-mi lɛlɔ? Su-nwu na ubo ubebunku-mi!” 41Amu na Yesu ɔ́su-nwu ɔnini, “Marta! Nu kalɛ na eekpóku lɛlɔ na ala pii lɛlɔ. 42Nsu lɛlakpa linwi kani námanku baawia. Na lɛbuni lɛmmɔ na Maria ɔ́funa. Na basɔ baláfɔ-ni na nwuna kudɔ.”


text: 1Uwi údu ka Yudafuɔ badi bodobodo ɔni nétefu na limeyi lɛni baalɔ Kukpi Lili Bɔvia Limeyi lɛlɔ. 2Nsu ka Katɔti bakpane benengu ku ɔda bubo ala batinane baayia bekyuli bammɔ ɔsu ni, bátaawia ulu ɔni lɛlɔ na basia badu Yesu na bɔbɛ kemo. 3Amu na Satan úduo Yuda ɔni baalɔ lɛnɔ banii Iskariot lɛlɔ kemo. Na ɔdi Yesu batɛyane leevu-inyɔ bammɔ akɔ unwi. 4Anwuɔsu Yuda úsie Katɔti bakpane benengu ku Katɔti kakpakɔ lɛlɔ banune benengu kudɔ. Na bátɛmi básiku ulu ɔni lɛlɔ na ɔdubɔvi asa na befie Yesu lɛlɔ. 5Ebiti áda-ma, na básu-nwu ka badubɔfɔ-nwu kayu kadi. 6Na Yuda lɛnɔ únu kalɔ lɛni. Anwuɔsu úse kalɔ ɔɔwia uwi ɔbuni ɔni lɛlɔ na weti Yesu wakya-ma enu. 7Ɔmmɔ kama ni, limeyi lɛni na badu bafonu bebi bete Kukpi Lili Bɔvia Limeyi líbedu na bodobodo ɔni nétefu emeyi bɔdi kemo. 8Na Yesu ɔ́tala Petro ku Yohane ku kenye kamɛni ɔnini, “Bisie na bitáklibi Kukpi Lili Bɔvia adila bise kalɛ na bɔdi.” 9Mmɔ na béye-nwu banini, “Wɛ na aayɔ́ ka bɔklibi-nya buse?” 10Amu na údie kenye ɔnini, “Si biiduo Yerusalem ɔma ɔmmɔ kemo ni, ɔnana ɔdi ɔdubo-mii bɔsiaku ɔni nti ntu ku ketubwi. Bɛsiaku-nwu na bitéduo kaduli kani kemo na weduo. 11Na bɛsu ɔtɔlati ɔmmɔ bɛnii, 'Ala ɔtinane ɔnii buye-ɔ bɔnii, “Ɔtɔ ɔmani kemo na ami ku mina batɛyane bɔdubo Kukpi Lili Bɔvia adila bɔdi?” ' 12Ɔdubɔtina-mii katu taasia lɛgbanya lɛdi ka báklibi-nwu na bése kuliekɔ bése-nwu kemo. Bɛklibi adila ammɔ bise mmɔ.” 13Amu na báyu ulu na bésie bátánu lɛla biala pɛpɛɛpɛ aani kalɛ na Yesu ɔ́su-ma. Na báklibi Kukpi Lili Bɔvia adila ammɔ bése mmɔ. 14Ka uwi ɔmmɔ údu ni, Yesu ku nwuna batalane bésie bétélie kalɔ kalɛ na badi. 15Na ɔ́su-ma ɔnini, “Ɔdi-mi bɔyɔ ɔ́si kukuuku fui ka lɛdiku-mii Kukpi Lili Bɔvia adila amɛni asa na libo abi. 16Na mɔɔsu-mii kede kede nnii nsɔ lɛɛɛdubo-nya bɔdi úti útédu uwi ɔni na lɛla lɛni na adila amɛni bɔdi bɔdanku lɛdubɔlɛ na Katɔti lɛga kadikɔ.” 17Ɔmmɔ kama ni, Yesu úti ɔɔfɛɛ na ɔ́gya Katɔti enu. Na ɔ́su ɔnini, “Bɛfɔ ɔmɛni na bɛni bite lɛlɔ. 18Mɔɔsu-mii nnii ɔ́si ɔfɛni úsela ni, nsɔ lɛɛɛdubo ntɛ bɔmɛni udu bɔni amu ntu uwi ɔni na Katɔti lɛga kadikɔ kammɔ kébo.” 19Amu na úti bodobodo ɔdi na ɔ́gya Katɔti enu. Na ɔ́bwɛ-nwu kɔkɛ kɔkɛ na úti úte-ma. Na ɔ́su-ma ɔnini, “Ɔmɛni ndi mina ɔlɔna ɔni na ndubuti lɛkpa lite Katɔti na bina lili. Bɛbla ɔmɛni na biti bitaakali-mi.” 20Lɛni kani na úti ɔɔfɛɛ ɔni kemo na ntɛ buwi úte-ma na adila ammɔ kama na ɔ́su-ma ɔnini, “Ɔɔfɛɛ ɔmɛni ndi Katɔti bunyimi bɔwɔdi bɔni na úse likpo ku mina ubugya ɔni ndubuwi kalɔ na amii ɔsu. 21Nsu ni, bɛnu bɛti bɛnii ukyuli ɔni ndubuti-mi ute badu ni, ulie ɔɔdiku-mi na kadikɔ mɛni. 22Na ami, Ukyuli Ɔyawine Ubi, ndubo bukpi aani kalɛ na Katɔti ɔ́lɛ ugyii úse. Nsu ni, bɔbwɛ muute ukyuli ɔni makya-mi kakya.” 23Mmɔ na bese kalɔ ku lɛlɔ buye teenu bana akɔ ɔni geen ndubo udu ɔmɛni bɔbla. 24Unyefi ɔdi úbeduo batɛyane bammɔ akɔ ɔ́si bana akɔ ɔni baakali banii anwu ntulo fui lɛlɔ. 25Mmɔ na Yesu ɔ́su-ma ɔnini, “Bekyuli bani naaadi Yudafuɔ ni, bana baga bebo ɔyikun na bana bekyuli lɛlɔ. Na lɛlɔ badine bamɛni bebo lɛnyi lɛni na baayɔ́ ka bekyuli bammɔ bataalɔ-ma lɛni ndi Bekyuli Bakpana. 26Nsu ɔɔɔdi lɛni na ɔlɛka use na bina akɔ. Mmomu ukyuli ɔni ntulo fui na bina akɔ ni, ɔlɛka ɔbla lɛlɔ ubliidi fui na bakladi akɔ. Na ɔdi ka ɔtɔnkune unwini kabla ɔblane. 27Ɔma ndi ukyuli ɔni ntulo, ukyuli ɔni nlie kalɔ ɔɔdi, munuu ukyuli ɔni néti adila úse-nwu? Use nwaa ka ukyuli ɔni nlie kalɔ ɔɔdi ntulo. Nsu ami nkya-mii akɔ aani ukyuli ɔni mɔɔbla-mii kabla. 28Bíise kayi bɛ́siaku-mi na mina uwi kpakplaa fui kemo. 29Na aani kalɛ na mina Ɔti úte-mi kenyekɔ ka lɛdi bekyuli lɛlɔ ni, lɛni kani na ndubo-mii kenyekɔ kammɔ udu bute. 30Bɛdubɔdi na bɛni na mina adila kadikɔ na mina lɛga kadikɔ. Na bɛdubulie bagaboku lɛlɔ na bɛdi Israel kaba leevu-inyɔ kɔmmɔ lɛlɔ.” 31Mmɔ na Yesu ɔ́su Simon Petro ɔnini, “Simon, Simon! Se atu! Katɔti úte Satan kufi ka ɔkɔku-mii ɔnu na ule bani ndia ku bani naaadia ntɛ aani kalɛ umonsene ɔɔfɛ́ kamu ebi taalɛku ligyɔ kemo. 32Nsu ni, Simon, lɛ́ɛkpali katɔ na fula lili kalɛ na fula bɔfɔtaadi bulayuɛ. Na uwi ɔni na adubunwini ebo-mi kudɔ ni, na akya fula banwani ɔkplu.” 33Mmɔ na Petro ɔ́su-nwu ɔnini, “Blɔti, nnye kagyumana ka ami ku awɔ fui bɔtɛ ɔtɔ, na bukpi muedi!” 34Amu na Yesu ɔ́su-nwu ɔnini, “Petro, mɔɔsu-ɔ nnii usien ɔmɛni asa na akɔkɔ wete kenye ni, adubɔsu kɔtɛ fui ka aaagyi-mi.” 35Amu na Yesu úye nwuna batɛyane ɔnini, “Uwi ɔdi návi ka lɛ́tala-mii na bɛɛɛda kavumi iye kofo iye lɛgbanvuo lɛdi ni, bɛ́yaki lɛla lɛdi?” Amu na bédie kenye banii, “Bútayaki ina lɛlakpa linwi muedi.” 36Amu na Yesu ɔ́su-ma ɔnini, “Nsu ɔfɛni ni, ukyuli ɔni mbo kavumi kadi iye kofo kɔdi ni, uti ɔda. Na ukyuli ɔni neeebo kewii kadi ni, ɔdi ka uti nwuna awu ɔni na ɔɔkya taasia ɔtɔdi lɛlɔ uye, na usie utéye kewii kadi. 37Na mɔɔsu-mii nnii Bunweni Kedee Ɔku kemo litemi lɛni mɔɔsu lɛnii, 'Baka-nwu bákya bekyuli bekpidi akɔ' ni, ɔlɛka libo-nwu kemo lɛni na mina lɛlɔ. Ɔsika lɛla lɛni na bénweni básiku-mi lɛlɔ ni, ɔlɛka ubo-nwu kemo lɛni sɔsɔ.” 38Mmɔ na batɛyane bammɔ básu-nwu banini, “Blɔti, nu! Aanu kuwii inyɔ mɛni!” Amu na údie kenye ɔnini, “Ɔmmɔ ɔ́bɔ.” 39Yesu ɔ́vi ɔ́lɛ ɔma ɔmmɔ kemo na ɔ́tɔlɔ úsie Inɔ Egyii Kɔbi lɛlɔ aani kalɛ na ɔɔyɔ́ bɔbla. Na batɛyane bammɔ lɛnɔ básiaku-nwu. 40Ka údu likpo lɛmmɔ ni, Yesu ɔ́su nwuna batɛyane ɔnini, “Bitaakpali katɔ kalɛ na bileduo bukpoku taanu kemo.” 41Amu na ɔ́da-ma úse na ɔ́kpɛ ɔ́lɛ-ma kudɔ úsie sɛsɛɛ na útálɛ akɔnkɔ na ɔ́kpali katɔ. 42Na ɔ́su ɔnini, “Ati, si átuna ni, na afɔ lɛbibo ɔɔfɛɛ ɔmɛni na mina kudɔ. Nsu ni, tabla mina lɛyɔla, mmomu bla fula lɛdi.” 43Mmɔ na Katɔti ɔtu ɔdi ɔ́si katɔ ɔ́da ɔ́lɛ-nwu anumi na ɔ́kya-nwu ɔyikun. 44Na ɔ́sɔ ɔ́kpali katɔ úbu kpakplaa ɔni na únu ɔlɛ geen. Na ewulu ani nátuku-nwu ese aani ubugya na eedú teewi kalɔ. 45Ka Yesu ɔ́ta na kesii kani na ɔɔkpali katɔ mmɔ ni, únwini úsie batɛyane bammɔ kudɔ. Na útánu ka batɛ baalɛɛ na kɔnyana kɔni néfie-ma ɔsu. 46Amu na ɔ́su-ma ɔnini, “Bi ɔsu na bɛtɛ bɛɛlɛɛ? Bɛta na bitaakpali katɔ kalɛ na bileduo bukpoku taanu kemo.” 47Uwi ɔni na Yesu ɔmua unye ɔɔtɛmi ni, bekyuli pii badi bábalɛ-nwu lɛlɔ. Na Yuda ɔni ndi batɛyane leevu-inyɔ bammɔ akɔ unwi ntɔnku-ma. Úsie úbo Yesu kudɔ na ɔ́kya-nwu kɔgbu. 48Nsu Yesu ɔ́su Yuda ɔnini, “Yuda, kɔgbu na ébo aakya ami, Ukyuli Ɔyawine Ubi, na eti-mi akya bekyuli enu kemo?” 49Uwi ɔni na batɛyane bani nkya mmɔ ku Yesu bánu lɛla lɛni ndubo bɔlɛ ni, béye Yesu banini, “Blɔti, buteebeyi-ma ku bula kuwii?” 50Amu na batɛyane bammɔ akɔ unwi úbeyi ɔkpane unengudi kabla ɔblane kɔdianu kɔtu úkulo. 51Nsu Yesu ɔ́bala-ma ɔnini, “Ɔdi ɔsɔ utabla lɛla lɛdi na ɔmmɔ kama.” Amu na útuku kabla ɔblane ɔmmɔ kɔtu na nwuna kɔtu kɔ́sɔ kúnwini kúbese kalɛ kani na kuse. 52Amu na Yesu ɔ́su bakpane benengu ku kakpakɔ lɛlɔ banune benengu ku kadi benengu bani nébo mmɔ banii bebefie-nwu ɔnini, “Bi ɔsu na ɔlɛka biti ligyii ku lɛkɛɛ bibo aani si ɔkantankpine na ndi? 53Lɛ́kya-mii kudɔ na Yudafuɔ kakpakɔ limeyi ndi limeyi na bitákya ɔkplu bɛnii biifie-mi. Nsu ni, Katɔti néte-mii kufi kɔmɛni. Na Satan ɔyikun ɔdi lɛlɔ ɔfaani.” 54Bakpane benengu ku lɛlɔ badine bammɔ béfie Yesu, na béti-nwu bésienku ɔkpane unengudi kaduli. Na Petro lɛnɔ ɔsiaku-ma na kama kama. 55Bekyuli badi básula ogya ɔdi na kaduli kammɔ kemo, na Petro lɛnɔ úsie unye ɔɔwaaku-ma. 56Ka beleku kabla bablane bammɔ akɔ unwi ɔ́nu Petro ka ulie mmɔ ni, ɔ́kywɛ-nwu lɛnimi kɔnakunwi na ɔ́su ɔnini, “Ukyuli ɔmɛni lɛnɔ ɔsiaku Yesu.” 57Nsu Petro úni ɔmɛni na ɔ́su ɔnini, “Uleku lɛɛɛgyi-nwu muedi!” 58Na uwi klukui ɔdi kama ni, ɔnana ɔdi lɛnɔ ɔ́nu Petro ɔ́ti na ɔ́su-nwu ɔnini, “Awɔ lɛnɔ bana akɔ unwi na adi?” Nsu Petro ɔ́sɔ údie kenye ɔnini, “Ɔnana, ɔɔɔdi ami na ɔdi!” 59Amu na ɔbla aani ɔdɔ unwi bubo kama ni, ɔnana ɔbambadi ɔdi lɛnɔ ɔ́sɔ úbo unye ɔɔsu kpakplaa ɔnii, “Unyefi ɔdi biala uuubo ɔmɛni kemo banii ɔnana ɔmɛni lɛnɔ ɔ́siaku Yesu, ɔsika Galileani na ɔdi!” 60Nsu Petro údie kenye ɔnini, “Ɔnana, lɛɛɛgyi lɛla lɛni na aasu mɛni kula kula!” Kɔnakunwi ni, ɔni na ɔ́mua unye ɔɔtɛmi ni, akɔkɔ úte kenye. 61Mmɔ na Blɔti únwini na ɔ́nu Petro ɔnusɛ. Amu na Petro únyimo ka Blɔti ɔ́su-nwu ɔnini, “Asa na akɔkɔ wete kenye usien ɔmɛni ni, adubɔsu kɔtɛ fui ka aaagyi-mi.” 62Mmɔ na Petro ɔ́vi ɔ́lɛ na útéwulo momoomo. 63Bekyuli bani mɔɔgyumana Yesu na mmɔ ni, bákya-nwu lɛlɔ lɛma na bébo-nwu. 64Bényimi-nwu anumi na bébo-nwu, na béye-nwu banini, “Su-bu ukyuli ɔni nébo-ɔ.” 65Na bédumi-nwu na lilu bamba pii lɛnɔ lɛlɔ. 66Uwi ɔni na kadi káda ni, kadi benengu ku Katɔti bakpane benengu ku ɔda bubo ala batinane bábasa lisu. Na béti Yesu béboku bana anumi. 67Amu na kasalakɔ bekyuli bammɔ béye Yesu banini, “Su-bu si awɔ ndi Ukyuli Ɔfunadi ɔmmɔ.” Amu na údie kenye ɔnini, “Si ina lɛ́su-mii lɛla lɛdi ni, bɛɛɛdubo bɔfɔ bɔdi. 68Na si líye-mii litemi lɛdi ni, bɛɛɛdubo kenye budie bɔsu-mi lɛla lɛdi. 69Nsu ɔ́si ɔfɛni úsela ni, Katɔti ɔdubuse ami, Ukyuli Ɔyawine Ubi, liboku na nwuna kɔdianu.” 70Amu na bana fui béye-nwu banini, “Amu ni, Katɔti Ubidi na adi?” Amu na údie kenye ɔnini, “Amii alati mɔɔsu bɛnii anwu na ndi.” 71Amu na básu banini, “Bɔsɔ buláwia ka ukyuli bamba ɔdi udie kenye kadi na ɔmɛni lɛlɔ. Abu alati búnu ala ani na ɔ́su!”


text: 1Ɔmmɔ kama ni, Yesu ɔ́lɔ nwuna batɛyane leevu-inyɔ bammɔ ɔ́sala na úte-ma kufi ku ɔyikun ɔni na beti bagya ayu ekpidi fui na babwi lɛlɛ lidu lɛnɔ. 2Amu na ɔ́tala-ma ɔnii beteesie na batásu Katɔti lɛga kadikɔ etemila bete bekyuli na babwi balɛne. 3Asa na badubɔgyu ni, Yesu ɔ́su-ma ɔnini, “Biteti lɛla lɛdi bitada na bina ulu busie kemo aani ugyii ɔdadi iye ala bevelene kofo iye adila iye egulabi. Na awu ɔbambadi muedi ni, bitasu bɛnii biiti ɔdi. 4Kesii biala na báfɔ-mii ni, bɛsɔ bɛkya kaduli kammɔ kemo utédu uwi ɔni na ɔlɛka bɛtɔlɔ ɔma ɔmmɔ kemo. 5Na kesii kani na bátafɔ-mii ni, bɛtɔlɔ ɔma ɔmmɔ kemo na biveli bina lɛgba kalɔ ɔtumu muedi biwi ɔma ɔmmɔ kemo aani Katɔti kɔtu bɔni kati bute.” 6Amu na batɛyane bammɔ bátɔlɔ na bátávi akpaklɔ ani fui kemo na baasu Katɔti litemi buni na baabwi balɛne lɛnɔ. 7Ka Herode ɔni mɔɔdi Galilea lɛlɔ únu ala ani fui mɔɔlɛ́ mɛni ni, úbefu ɔsika bekyuli badi baasu ka Ntu Ɔkpilane Yohane násɔ ɔ́ta úbo uli ngba. 8Na babambadi lɛnɔ baasu banii Elia násɔ únwini úbo. Na badi lɛnɔ banii Katɔti kenye bediene bakukudi bammɔ akɔ unwi násɔ úbo uli ngba. 9Amu na Herode ɔ́su ɔnini, “Lɛ́ya na békulo Yohane lili, na ɔma na ɔdi nsɔ nkɛ mɔɔbla ala amɛni na muunú-nwu kɔku?” Anwuɔsu Herode ɔkya ɔɔwia ulu ɔni na ɔsia na ɔnu Yesu. 10Batɛyane bammɔ bénwini bébo na bábasu Yesu ala ani fui na bábla. Amu na útiku-ma na bátɔlɔ bésie ɔma ɔni baalɔ banii Betsaida kakɛ. 11Ka bekyuli pii bénu lɛni ni, básia-nwu kama bésie mmɔ. Yesu lɛnɔ ɔ́fɔ-ma na ɔ́tɛmi úte-ma ɔ́si Katɔti lɛga kadikɔ ala lɛlɔ, na ɔ́bwi bani na ɔlɛ ɔda. 12Lebo lɛni na ɔfɛ úsela bɔnu ni, Batɛyane leevu-inyɔ bammɔ bébo Yesu kudɔ na básu-nwu banini, “Ya na bekyuli bamɛni batɔlɔ na beteesie akpaklɔ ani nde amadɔ mɛni kemo, kalɛ na bakɛ adila ku keduokɔ, ɔsika mɛni ɔdi ketele ntɛ.” 13Amu na Yesu ɔ́su-ma ɔnini, “Amii alati bite-ma lɛla lɛdi na badi.” Mmɔ na básu-nwu banii, “Adila ani fui na bɔda mɛni ndi bodobodo ɛlɔ ku kɔbɛ inyɔ. Aawia ka busie butéye adila bute bekyuli pii bamɛni?” 14Na banana bammɔ babla mpimu ɛlɔ na mmɔ. Amu na Yesu ɔ́su nwuna batɛyane ɔnini, “Bɛya na bekyuli bammɔ belie esu esu aani nkyuli liti liti.” 15Na ka batɛyane bábla lɛni ni, 16Yesu úti bodobodo ɛlɔ ku kɔbɛ inyɔ bɔmmɔ na ɔ́kɔliku anumi ɔ́nu katɔ. Amu na ɔ́gya Katɔti enu úte-ma, na ɔ́bwɛ-nwu kɔkɛ kɔkɛ na úti úte nwuna batɛyane ɔnii beti bele bete bekyuli bammɔ. 17Na bana fui bádi bémo na batɛyane bammɔ básala kɔkɛ wɛlɛ wɛlɛ kɔni nébu na kúyi kɔgyigyɛ leevu-inyɔ. 18Ka Yesu lɛti ɔkya ɔɔkpali katɔ limeyi lɛdi ni, nwuna batɛyane bébo-nwu kudɔ. Amu na úye-ma ɔnini, “Ɔma na bekyuli baasu banii anwu na ndi?” 19Amu na bédie kenye banii, “Badi baasu banii awɔ ndi Ntu Ɔkpilane Yohane. Na badi lɛnɔ banii awɔ ndi Elia. Na badi lɛnɔ baasu taatina banii Katɔti kenye bediene bakukudi bammɔ akɔ unwi násɔ únwini úbo uli ngba.” 20Amu na úye-ma ɔnini, “Na amii nɔɔ? Ɔma na bɛɛsu ka anwu na ndi?” Mmɔ na Petro údie kenye ɔnii, “Awɔ ndi Katɔti Ukyuli Ɔfunadi ɔmmɔ.” 21Amu na Yesu úbo-ma ɔda kpakplaa ɔnii batasu ukyuli ɔdi kenye kamɛni. 22Yesu ɔ́sɔ ɔ́su-ma ɔnii, “Ɔlɛka ami, Ukyuli Ɔyawine Ubi, libo abi geen na kadi benengu ku bakpane benengu ku ɔda bubo ala batinane enu kemo na beni-mi, na badu-mi. Nsu na emeyi atɛ kama ni, Katɔti ɔdubɔgyila-mi ɔlɛku bekpine akɔ mbelie ngba.” 23Amu na ɔ́su-ma ɔnii, “Si ukyuli ɔdi ɔɔwia ka ɔsiaku-mi ni, ɔlɛka udie lɛlɔ atu na ubo abi limeyi ndi limeyi na ɔsiaku-mi kama. 24Ɔsika ukyuli biala ɔni mɔɔwia ka ɔfɔ nwuna lili ngba ute lɛlɔ ni, ɔdubɔyila-mu. Na ukyuli biala ɔni nányonu nwuna ngba ka ɔsiaku-mi ɔsu ni, ɔdubɔkɛ ngba geen. 25Bi kɔsia na ukyuli ɔdubɔkɛ si ɔ́kɛ kayawi ala fui na ɔ́yila ngba geen bɔmmɔ? 26Si ami ku mina ala ani mɔɔtina fui ékpo ukyuli ɔdi kɔfa ni, anwu lɛnɔ ɔdubukpo ami Ukyuli Ɔyawine Ubi kɔfa uwi ɔni na mebo na mina bukeye ku Katɔti ku nwuna batu kedee fui bukeye kemo. 27Mɔɔsu-mii geen nnii bina akɔ badi na mɛni ni, belekpi wetédu uwi ɔni na Katɔti wedie nwuna lɛga bɔdi ɔyikun keyi na limeyi likplodi lɛmmɔ lɛlɔ.” 28Ɔ́bla aani Kwasida unwi ɔni na Yesu ɔ́su ala amɛni kama ni, útiku Petro ku Yohane ku Yakobo na bákɔ bésie kɔbi lili batákpali katɔ. 29Ka ɔdaku katɔ bɔkpali ni, nwuna anumi bɔnu bɔ́vumana na nwuna adala eekeye na aatu anumi. 30Na kɔnakunwi ni, banana inyɔ badi bébenye-nwu kudɔ bani ndi Mose ku Elia na baatɛmi. 31Báda bálɛ na Katɔ Ɔga Ɔma bukeye kemo na bátɛmi ku Yesu na ulu ɔni lɛlɔ na ɔdubɔsia na ɔwɔlɔ lɛla lɛni na Katɔti ɔɔwia na nwuna kukpi na Yerusalem kemo. 32Petro ku nwuna bakpana béduo lɛlɛɛ kemo geen, nsu bágyinya bábanu lɛlɔyɔ bukeye bɔni kemo na Yesu ɔkya ku bekyuli inyɔ bani nnye-nwu kudɔ. 33Ka bekyuli bammɔ baagyú ni, Petro ɔ́su Yesu ɔnini, “Ati, bula mɛni bubo bɔdia geen! Ya bɔtu nvo ɛtɛ na mɛni. Kenwi kadi fula kadi, kenwi kadi Mose kadi, na kenwi kadi Elia lɛnɔ kadi.” Na ala ani na ɔɔsu mɛni fui ni, tati tati kemo na ɔ́su-nya. 34Lebo lɛni na ɔmua unye ɔɔtɛmi ni, uyɔlɔ ɔdi ɔ́yu úbewi-ma lɛlɔ. Na batɛyane bammɔ báyia uwi ɔni na uyɔlɔ ɔmɛni ɔ́da ɔ́lɛ-ma lɛlɔ. 35Amu na bénu Katɔti lɛdi na uyɔlɔ ɔmmɔ kemo ka lɛɛsu lɛnini, “Ɔmɛni ndi mina Ubi Ɔfunadi. Binu-nwu litemi!” 36Amu ka lɛdi lɛmmɔ lɛ́da bɔtɛmi lɛ́ya ni, bánu ka Yesu lɛti nébu unye. Amu na batɛyane bammɔ béti ala ani na bánu mmɔ bábala, na bátasu-nya ukyuli ɔdi uwi ɔmmɔ. 37Ka kadi kégye ni, Yesu ku nwuna batɛyane ɛtɛ bammɔ bási báyu kɔbi kɔmmɔ lɛlɔ. Na bábasiaku bekyuli pii badi. 38Mmɔ na ɔnana ɔdi ɔ́va momoomo ɔ́su ɔnini, “Ala ɔtinane! Muuvele nda-a, nu mina ubi! Anwu kani ndi-mi ubi! 39Kɔyu kukpidi kɔdi kuukpóku-nwu na kɔɔyá na ɔɔva momoomo kɔnakunwi. Ɔɔsinsi lɛlɔ na uuti lɛlɔ taafiɛmi kalɔ na avlɔvɔ aalɛ́-nwu kenye. Lɛni na ɔɔbla-nwu laa ɔkplu kemo asa na kɔyu kɔmmɔ kɔɔnyonu-nwu. 40Lívele fula batɛyane nnii bagya kɔyu kukpidi kɔmmɔ bete-mi, nsu bátakana-ku bɔgya.” 41Amu na Yesu ɔ́su-ma ɔnini, “Amii, ɔmwi limeyi bekyuli, bi ɔsu na bilafɔ-mi taadi na bɛɛyu atu ɔkplu? Uwi ɛlɛ sɔɔn na ndubɔkɛku-mii kayi? Na uwi ɔmani na ndubɔda-mii ntálɛ?” Amu na ɔ́su ɔnana ɔmmɔ ɔnini, “Ti f^ubidi boku mɛni.” 42Ka ɔnamu ɔmmɔ ɔ́si ɔdubo ni, anwu kani na kɔyu kɔmmɔ kúbo-nwu kɔ́va kalɔ na ɔ́sinsi. Amu na Yesu ɔ́bɔku kɔyu kukpidi kɔmmɔ na ɔ́bwi ɔnamu ɔmmɔ, na ɔ́sɔku-nwu úte ɔti. 43Katɔti ɔyikun bonwu ɔmɛni ɔ́bla bekyuli bammɔ fui dɛye dɛye. Yesu ala bɔbla átakɔsi na aabla-ma dɛye dɛye uwi ɔni na Yesu ɔ́su nwuna batɛyane ɔnini, 44“Bitayifla lɛla lɛni na líse kalɔ ndaku-mii bɔsu! Badubo Ukyuli Ɔyawine Ubi buti bɔkya bekyuli enu kemo.” 45Nsu batɛyane bammɔ bétenu ɔmɛni kalɔ. Ɔdi lɛla lɛni na béti bábala-ma, nsu baayia-nwu lɛla lɛdi buye bɔsiku litemi lɛmmɔ lɛlɔ. 46Unyefi ɔdi úbeduo batɛyane bammɔ ntɛ ɔni ndi bana akɔ ɔni náfɔ kuye utulo lɛlɔ. 47Amu ka Yesu ɔ́ti-ma kasusu ɔsu ni, úti ɔnamu ɔdi úbenyene-ma anumi na nwuna kudɔ. 48Mmɔ na ɔ́su-ma ɔnii, “Ukyuli ɔni náfɔ ɔnamu ɔmɛni na mina lɛnyi kemo ni, ɔ́fɔ ami lɛnɔ. Na ukyuli ɔni mɔɔfɔ́-mi ni, ɔ́fɔ ukyuli ɔni nátala-mi. Ɔsika ukyuli ɔni néboku lɛlɔ kalɔ fui na bina akɔ ni, anwu ndi ukyuli ɔni náfɔ kuye utulo fui.” 49Amu na Yohane ɔ́su-nwu ɔnini, “Ati, bɔ́nu ka ukyuli ɔdi ɔkya ɔɔgyá ayu ekpidi na fula lɛnyi kemo na bɔ́su-nwu bɔnii ɔda ɔya, ɔsika ɔɔɔdi bula akɔ unwi.” 50Amu na Yesu ɔ́su nwuna batɛyane ɔnini, “Bitabala-nwu. Ɔsika si ukyuli ɔdi útata útenye-mii lɛlɔ ni, bɛti bɛnii unye-mii kama.” 51Amu ka uwi ɔni na ɔlɛka Katɔti uti Yesu usienku katɔ ɔdaku budu ni, ɔ́lɛ ugyii ka uteesie Yerusalem. 52Ɔ́tala batu badi ɔnii bagyu batɔ lɛkpaklɔ lɛdi kemo na Samaria na batáklibi lɛla biala bese bete-nwu. 53Nsu ka ɔma ɔmmɔ bekyuli báti ka bɔvi na ɔ́vi úsela Yerusalem ɔsu ni, bétenu kalɔ. 54Amu na ka batɛyane bani ndi Yohane ku Yakobo bánu lɛni ni, béye Yesu banii, “Ati, aawia ka bɔkpali ogya bɔsi katɔ bubewi-ma lɛlɔ na ɔkyula-ma?” 55Mmɔ na Yesu únwini na ɔ́dɔnku-ma, na ɔ́su ɔnini, “Bilenu Kɔyu kɔni mɔɔdi-mii lɛlɔ kalɔ! Ami, Ukyuli Ɔyawine Ubi, ńtebo nnii mbakyula bekyuli, mmomu líbo nnii mbafɔ-ma ngba.” 56Na anwu ku batɛyane bammɔ bébo bávi bésie lɛkpaklɔ bamba. 57Ka bakɛ bésela ni, ɔnana ɔdi ɔ́su Yesu ɔnini, “Ndubɔsiaku-ɔ kesii biala na ésela.” 58Amu na Yesu ɔ́su-nwu ɔnini, “Befiebuo bebo libu lɛni kemo na baatɛ, na baasɛ lɛnɔ bebo ayu. Nsu Ukyuli Ɔyawine Ubi ni, anwu uuubo katɛnkɔ muedi.” 59Na Yesu ɔ́su ukyuli bamba ɔnini, “Siaku-mi.” Nsu ukyuli ɔmmɔ ɔnini, “Ati, ya na lɛka mina ɔti busie butáva asa.” 60Amu na Yesu ɔ́su-nwu ɔnini, “Ya na ama bani neeebo Katɔti ngba geen bɔmmɔ bataava bana bekpine. Na awɔ eteesie na atásu Katɔti lɛga bɔdi litemi.” 61Ukyuli bamba lɛnɔ ɔnii, “Blɔti, masiaku-ɔ. Nsu ya-mi lɛka mina lɛlɔ bekyuli busie butákada asa.” 62Amu na Yesu ɔ́su-nwu ɔnini, “Ukyuli ɔni naaabla nwuna kabla ku kayi fui ni, útamanku Katɔ Ɔga Ɔma.”


text: 1Ɔmɛni ndi litemi buni lɛni nkɛnku Yesu Kristo lɛlɔ ɔni ndi Katɔti ɔlati ubidi. 2Kukuuku ni, Katɔti Kenye Udiene Yesaia únweni úse ka Katɔti ɔ́su Ubidi ɔnini, “Ndubɔtala ɔtu ɔdi na wagyu watɔ-ɔ, kalɛ na ɔklibi bekyuli ute fula bubo. 3Adubunu ka ukyuli ɔmɛni ɔkɛ ɔɔva na ketele kemo taasu ɔnini, 'Binye kagyumana bite Blɔti. Bɛklibi bina lɛlɔ kaduɛ bite nwuna bubo!' ” 4Ɔtu ɔmɛni ndi Yohane. Anwu nébo úbelie ketele kemo, kesii kani na ɔɔkpila bekyuli ntu na ketu kemo aani kalɛ na Yudafuɔ baabla kalɛ. Na ɔɔkɔ́ lɛsa ka ɔlɛka bekyuli benwini kayi na bada ekpidi bɔbla baya na bafɔ ntu bɔkpila ɔdi ɔmmɔ, na Katɔti ɔdubuti bana alaekpidi ɔkyiɛ-ma. 5Bekyuli pii bási Yudea kalɔ lɛlɔ ku bana ɔma unengudi ɔni baalɔ Yerusalem bésie ketele kamɛni kemo béténu Yohane litemi. Bédie bana ekpidi kalɔ béte Katɔti, na Yohane ɔ́kpila-ma ntu na ketu kani baalɔ Yordan kemo. 6Uwi ɔmɛni kemo ni, Yohane ɔkya ɔflumu linwini awu, na úti ebuo ɔku kabuli ɔ́da kevobi. Nwuna adila ani na ɔɔdi ndi uwɔ ku baalɔlɔ bani muubile edula. 7Nwuna linyesia lɛni lɛlɔ na ɔɔkɔ́ lɛsa ndi ɔnii, “Ukyuli ɔni nkpɛ-mi kama ɔdubo ni, anwu utulo-mi fui. Ńtedu ka lɛbla kabla kadi lite-nwu muedi. 8Ami ni, ntu na muuti taabla bula bɔkpila ɔdi. Nsu anwu ndubuti Katɔti Kɔyu ɔkpila-mii.” 9Uwi útetu asa na Yesu ɔ́si ɔma ɔni baalɔ Nasaret na Galilea kalɔ lɛlɔ úbo, na ɔ́fɔ Yohane ntu bɔkpila ɔdi na Yordan kemo. 10Ka Yesu ɔ́nya ɔ́lɛ ntu bɔmmɔ kemo ni, ɔ́nu ka katɔ kébimi na Katɔti Kɔyu kɔ́si kɔɔyu-nwu lɛlɔ aani aasɛ. 11Na lɛdi lɛdi lɛ́si Katɔ lɛɛsu lɛnii, “Awɔ ndi mina ubi ɔni náfɔ-mi kuye, na kubiti kɔɔda-mi fula lɛlɔ.” 12Kɔnakunwi ni, Katɔti Kɔyu kɔ́kpanku Yesu kúsienku ketele kemo, kesii kani na befiebuo bakya. 13Anwu lɛti úlie mmɔ emeyi aavlene. Uwi ɔmmɔ kemo na Satan úkpoku Yesu ɔ́nu si wasiaku-nwu. Ɔmɛni kama ni, Katɔti batu bébo bébebunku-nwu na bákya-nwu ɔkplu. 14Uwi ɔni na béfie Yohane ɔni mɔɔbla ntu bɔkpila ɔdi bákya ɔtɔ ni, Yesu ɔ́tɔlɔ úsie Galilea na útásu Katɔti litemi buni mmɔ. 15Ɔkya ɔɔsu ɔnini, “Uwi ɔbuni ɔmmɔ úudu. Katɔti lɛga bɔdi uwi úude. Binwini kama bɛkya bina ekpidi na bɛ́fɔ litemi buni lɛmɛni bɛdi!” 16Ka Yesu ɔkɛ ɔɔví na ɛpu ɔdi kudɔ na Galilea kalɔ lɛlɔ ni, ɔ́nu asawu bewine inyɔ badi bani ndi Simon ku ɔnwani Andrea ka bakya beewi asawu. 17Amu na Yesu ɔ́su-ma ɔnii, “Bibasiaku-mi, na matina-mii kalɛ na bidie bekyuli biboku Katɔti kudɔ.” 18Na kɔnakunwi ni, báda bana lɛsawu béwi na báta básiaku-nwu. 19Úsie anumi blii úbu na ɔ́nu banwani inyɔ badi bani ndi Sebedeo bebie Yakobo ku Yohane. Na belie bana ɔkɔlɔ kemo baaklibi bana lɛsawu. 20Ka Yesu ɔ́nu-ma kani na ɔ́lɔ-ma. Ama lɛnɔ báta kɔnakunwi na báda bana ɔti Sebedeo ku nwuna kabla bablane lɛti pɛ bákya ɔkɔlɔ kemo, na básiaku Yesu. 21Yesu ku nwuna basiakune bamɛni bésie bétéduo ɔma ɔni baalɔ Kapernaum. Na lɛnwunameyi lɛni nébo na bana mmɔ busie kama ni, Yesu úsie bana kasalakɔ na úsie ɔkya ɔɔsu litemi buni. 22Ɔ́bla bekyuli bani nénu nwuna ala bɔtina kalɛ kadi, ɔsika uuuse aani ama bani baatina ɔda bubo. Mmomu ni, ɔɔtina ala ku ɔyikun taasiku nwuna kayi kemo. 23Uwi ɔmmɔ kani kemo ni, ɔnana ɔdi ɔni na kɔyu kukpidi kulie-nwu lɛlɔ ɔkya kasalakɔ mmɔ na ɔ́va momoomo ɔnini, 24“Yesu Nasareni, bi na aawia asiku bula kudɔ? Bubo na ébo anii abakyula-bu? Ngyi ukyuli ɔni na adi. Awɔ ndi Katɔti Ɔtalane Kedee!” 25Yesu ɔ́bala kɔyu kɔmmɔ ɔnini, “Da bɔtɛmi ya! Na avi alɛ ɔnana ɔmmɔ kemo.” 26Kɔyu kɔmɛni kɔ́kunku ɔnana ɔmɛni momoomo na kɔ́ya-nwu ɔ́va asa na kɔ́vi kɔ́lɛ-nwu lɛlɔ kemo. 27Ɔ́bla bekyuli bani nnye fui yaa na béye lɛlɔ banii, “Bi litemi lɛdi mɛni? Bi bɔkpa bɔwɔdi udu na bɔmɛni bɔdi? Ukyuli ɔmɛni ubo ɔyikun ɔni na ɔɔtɛmi ku ayu ekpidi na eenú-nwu litemi!” 28Anwuɔsu Yesu lɛlɔ litemi lígyingya na Galilea kalɔ lɛlɔ fui. 29Yesu ku nwuna batɛyane ku Yakobo ku Yohane bálɛ kasalakɔ mmɔ, na bátɔlɔ bésie Simon ku Andrea kaduli. 30Ka bétéduo mmɔ ni, bekyuli badi básu Yesu ka Simon ulekudi uni uufi ɔtɛ ɔni na lɛlɔ lɛbi-nwu. 31Anwuɔsu Yesu úsie útéduo-nwu kudɔ, na úfie-nwu kɔnu ɔ́da na ɔ́tala-nwu únyene. Kɔnakunwi na nwuna ɔlɛ ɔ́da-nwu ɔ́ya, na ɔ́ta na úte-ma adila. 32Ka useyi uwi údu ni, bekyuli béti balɛne pii ku bekyuli bani na ayu ekpidi asiaku-ma béboku Yesu banii ɔbwi-ma. 33Na ɔma ɔmmɔ bekyuli fui bébenye kayakun mmɔ baanu. 34Yesu ɔ́bwi bekyuli pii bani muufi lɛlɛ lidu lidu na ɔ́gya ayu ekpidi pii lɛnɔ ɔ́lɛku bekyuli bani na ayu ekpidi asiaku-ma lɛlɔ. Ka Yesu ɔgyi ɔnii ayu amɛni agyi ukyuli ɔni na ɔdi ɔsu ni, útatuna ka ayu ammɔ asu lɛla lɛdi asiku nwuna lɛlɔ. 35Ɔtanta tutuutu asa na kadi kadubɔda ni, Yesu ɔ́ta ɔ́lɛ kaduli mmɔ. Na ɔ́lɛ ɔma ɔmmɔ kemo úsie kesii kani na ukyuli ɔdi biala uuude, na útákpali katɔ. 36Kama ni, Simon ku nwuna bakpana bésie bakya baawia Yesu. 37Na uwi ɔni bánu-nwu ni, básu-nwu banini, “Bekyuli pii bakya baawia-a!” 38Nsu Yesu ɔ́su-ma ɔnini, “Bɛya na busie lɛma lɛbambadi lɛnɔ. Ɔlɛka lɛsu ama lɛnɔ litemi buni lɛmɛni, ɔsika ɔmɛni ndi mina kabla kani na líbo mabla na kayawi kemo.” 39Anwuɔsu úsie ɔ́vi Galilea kalɔ kesii biala. Ɔkɛ ɔɔsu litemi buni na kasalakɔ, na ɔɔgyá ayu ekpidi taalɛku bekyuli lɛlɔ lɛnɔ. 40Ɔnana ɔdi ɔni muufi ɔlɛgyie úbo Yesu kudɔ. Ɔ́lɛ akɔnkɔ, na úvele-nwu ɔnii ubunku-nwu. Ɔ́su Yesu ɔnii, “Si aayɔ́ ni, akana na abwi-mi na lɛlɔ lɛbla-mi sɛɛn.” 41Nwuna lɛlɔ lɛ́kywi Yesu kafɔ, anwuɔsu únene kɔnu na útuku-nwu. Amu na ɔ́su-nwu ɔnini, “Mɔɔyɔ́. Lɛlɔ lɛbla-a sɛɛn fui!” 42Kɔnakunwi ɔlɛ ɔmmɔ ɔ́ba-nwu. 43Mmɔ kani na Yesu ɔ́su-nwu ka ɔtɔlɔ mmɔ, na úbo-nwu ɔda kpakplaa ɔnini, 44“Tedi tenye ulu lɛlɔ na asu bekyuli lɛla lɛni nébo. Mmomu teesie na eti lɛlɔ atátina ɔkpane. Na ete akpala ani na Mose ɔda bubo bɔ́tina. Na ɔmɛni ɔdubɔtina bakpane bammɔ ka ɔlɛ ɔmmɔ ɔ́ba-a na ábla sɛɛn.” 45Nsu ka ukyuli ɔmɛni úsela ni, úse kalɔ ɔɔva taasu kalɛ na Yesu ɔ́bwi-nwu. Na ɔmɛni ɔsu ni, Yesu útakana na uduo ɔma ɔdi kemo, ɔsika bekyuli pii beebo-nwu kudɔ. Ɔmɛni ɔsu Yesu ɔ́fɔ lɛlɔ ɔkya alakpi akɔ. Nsu bekyuli básɔ bási ekpo ekpo bébo-nwu kudɔ mmɔ.


text: 1Emeyi adi kama ni, únwini úsie Kapernaum na nwuna bɔsɔ bubo lɛlɔ kɔtɛ kúbeyi ɔma ɔmmɔ kemo uwi klukui kemo. 2Uwi útetu asa na bekyuli bébeyi kesii kani na úduo mmɔ na kaduli ku keyi fui. Na ɔkya ɔɔsu-ma litemi buni lɛmmɔ. 3Mmɔ na nkyuli ine béti ɔlɛne ɔdi náfɛ uwi kalɔ béboku-nwu. 4Na ka bátakɛ kavinkɔ na kayakun ɔ́si bekyuli bumomo ɔsu ni, bátákɔ ɔtɔ katɔ na báyula ɔlɛne ɔmmɔ ku nwuna atɛla báva Yesu anumi. 5Ka Yesu ɔ́nu kalɛ na báfɔ bádi kpakplaa ka ɔdubɔkana ɔlɛne ɔmɛni bɔbwi ɔsu ni, Yesu ɔ́su ɔlɛne ɔmɛni ɔnii, “Ubi, líti fula ekpidi lɛ́kyiɛ-ɔ.” 6Nsu ɔda bubo ala batinane bani nkya mmɔ beeti kasusu na bana kayi kemo banii, 7“Bi ɔsu na ɔɔtɛmi lɛni? Katɔti lɛti mɔɔkana ekpidi buti taakyiɛ!” 8Yesu ɔ́nu bana kasusu kemo ɔ́ti na ɔ́su-ma ɔnii, “Bi ɔsu na ɔmɛni uukpóku-mii? 9Ukyuli biala ɔkana ɔsu ɔnii, 'Líti fula ekpidi lɛ́kyiɛ-ɔ.' Nsu ubo ɔkplu utulo si ɔ́su ɔnini, 'Ta, na eti fula lɛtala na eteesie.' 10Anwuɔsu kalɛ na bɛfɔ bɛdi ka ami ɔni ndi Ukyuli Ɔyawine Ubi mbo kufi ka liti ekpidi lɛkyiɛ bekyuli na kayawi kamɛni kemo ɔsu ni, bɛnu!” 11Mmɔ ni, Yesu ɔ́sɔ únwini anumi ɔ́tina ɔlɛne ɔmmɔ na ɔ́su-nwu ɔnini, “Ta, na eti fula lɛtala na eteesie kaduli.” 12Na ɔnana ɔmɛni ɔ́ta kɔnakunwi na úti nwuna lɛtala na úsie ɔ́vi bekyuli bani nnye mmɔ akɔ, na ɔ́tɔlɔ úsie nwuna kesii. Ɔmɛni ɔ́bla bekyuli bani nnye mmɔ fui kalɛ kadi. Na bátakɔsi Katɔti bumwi. Bana fui básu banii bátanu lɛla lɛmɛni udu kudii! 13Amu na Yesu ɔ́sɔ ɔ́tɔlɔ úsie Galilea Ɛpu kudɔ na bekyuli bammɔ fui bébo nwuna kudɔ mmɔ, na ɔ́su-ma litemi buni. 14Ka úti úsela ɛpu kudɔ mmɔ ni, útánu Lewi ɔni ndi Alfeo ubidi ka ɔ́bla keliekɔ kadi na ulie mmɔ ɔɔfɔ́ kuyi. Amu na Yesu ɔ́su-nwu ɔnini, “Bo basiaku-mi kama.” Amu na Lewi úmii ɔ́ta kɔnakunwi na ɔ́siaku-nwu. 15Useyi uwi ɔmmɔ ni, Yesu ku nwuna batɛyane ku bekyuli pii bani nsiaku-nwu bébo Lewi kesii banii babadiku-nwu. Na basiakune bammɔ akɔ ni, badi badi kuyi bafɔne ku alaekpidi bablane. Amu na ɔda bubo ala batinane bani nkya Yudafuɔ lɛkpa linwi lɛni baalɔ Ƒarisifuɔ kemo lɛnɔ bébo mmɔ. 16Anwuɔsu uwi ɔni na ɔda bubo ala batinane bani nási Ƒarisifuɔ lɛkpa lɛmmɔ kemo bánu ka Yesu ulie ɔɔdiku bekyuli bani lɛlɔ neeebo ɔbu mɛni ni, béye nwuna batɛyane banii, “Dɛ na ɔ́bla na anwu ku bekyuli bamɛni udu nlie mɔɔdi?” 17Ka Yesu únu litemi lɛni na badaku bɔsu ni, ɔ́su-ma ɔnini, “Balɛne mɔɔwia kuvo ɔblane, na ɔɔɔdi bekyuli bani mbo lɛlɔ ɔkplu. Ńtebo nnii mbalɔ bekyuli babuni na benwini kayi, mmomu líbo na bekyuli bani ngyi ka alaekpidi bablane badi ɔsu.” 18Amu uwi ɔdi ka Yohane ku nwuna batɛyane ku Ƒarisifuɔ beelie kɔka na bana katɔ bɔkpali ɔsu ni, bekyuli badi bébo Yesu kudɔ bébeye-nwu banii, “Bi ɔsu na fula batɛyane ama belélie kɔka aani kalɛ na Yohane badi ku Ƒarisifuɔ beelie kɔka?” 19Yesu údie kenye na úbo-ma lɛgba ɔnii, “Uleku ɔgya bakpana beení adila na uleku ketikɔ? Munuu útalɛka ebiti ada-ma ka uleku ɔgya ɔkya-ma akɔ? 20Nsu limeyi lɛdi ni, badubuti-nwu bɔtɔlɔku nwuna bakpana kudɔ na bakpana bammɔ badubunyimi kenye ku kɔnyana. 21Ukyuli ɔdi ulétile kɔdi kɔkukudi lifi ku lɛdiku lɛwɔdi. Lɛdiku lɛwɔdi lɛmmɔ lɛdubɔni kɔkukudi kɔmmɔ kugyingya si báfɔ-ku. Na ɔdubɔya na lifi lɛkukudi lɛmmɔ liibómo litulo kalɛ na lise kudeedi. 22Na lɛnɔ ni, beléti ntɛ bɔwɔdi teewi ɔku kofo kɔkukudi kɔni kemo béewi ntɛ dii. Ntɛ bɔwɔdi bɔdubufufuo na bɔya ɔku kofo kɔkukudi kɔmmɔ kɔbwɛ na ntɛ ku kofo lɛnɔ kulálɛ kɔsia. Mmomu ni, ntɛ bɔwɔdi beeti teewi ɔku kofo kɔwɔdi kemo.” 23Uwi ɔdi ka Yesu ku nwuna batɛyane bási baaví anta kemo kadi kemo na lɛnwunameyi lɛlɔ ni, báfɛ anta amɛni adi na baakun. 24Anwuɔsu Ƒarisifuɔ badi básu Yesu banii, “Bi ɔsu na fula batɛyane baabla lɛni? Bula ɔda bubo útete kufi ka babla lɛni na lɛnwunameyi lɛlɔ.” 25- 26Mmɔ ni, Yesu úye-ma ɔnini, “Bítaka Katɔti Bunweni Kedee Ɔku kemo bítenu lɛla lɛni na Ɔga Dawid ɔ́bla? Uwi ɔni na kɔka kɔɔda anwu ku nwuna bakpana ni, Dawid úsie útéduo Katɔti kakpakɔ na lebo lɛni na ukyuli ɔni baalɔ Abiatar ɔdi ɔkpane unengudi. Údie bodobodo kedee ɔni nse nte bakpane lɛti pɛ na kakpakɔ mmɔ ɔ́di, na úti ɔdi lɛnɔ úte nwuna bakpana na bádi. Ɔmɛni lɛnɔ na nka ɔda bubo bútéte kufi, nsu bátasu-ma lɛla lɛdi.” 27Na Yesu ɔ́su-ma ɔnini, “Katɔti úse lɛnwunameyi úte ukyuli lɛbuni. Na ɔɔɔdi ukyuli na úse úte lɛnwunameyi. 28Anwuɔsu ami Ukyuli Ɔyawine Ubi ndi lɛnwunameyi lɛnɔ Unwoti.”


text: 1Ɔmmɔ kama ni, Yesu ɔ́sɔ údie lɛlɔ ɔ́tina nwuna batɛyane kunwi na Tiberia Ɛpu kudɔ. Na kalɛ na úbalɛ na ndubo bɔsu mɛni. 2Limeyi lɛdi ni, Simon Petro ku Toma ɔni baalɔ Nta Ubi ku Natanael ɔni nási Kana na Galilea kalɔ lɛlɔ ku Sebedeo bebi ku Yesu batɛyane inyɔ babambadi badi benye. 3Amu na Simon Petro ɔ́su-ma ɔnini, “Lísela ntédie kɔbɛ.” Mmɔ kani na ama lɛnɔ básu-nwu banini, “Abu lɛnɔ bɔdubo-ɔ bɔsiaku.” Anwuɔsu bana fui béduo ɔkɔlɔ kemo na bátɔlɔ. Nsu usien umodi ɔmmɔ ni, bétedie kɔbɛ kɔdi. 4Amu uwi ɔni na ɔfɛ ɔ́tu ɔdubo ni, batɛyane bammɔ bánu ukyuli ɔdi ka unye ɛpu kɔtu. Nsu bátati banii Yesu na ɔdi. 5Amu na ɔ́kpali-ma ɔnini, “Baklofu, bítedie kɔbɛ kɔdi?” Mmɔ na ama bédie kenye banii, “Oowo!” 6Amu na ɔ́su-ma ɔnini, “Biwi bina asawu ɔmmɔ na ɔkɔlɔ ɔmmɔ kɔdianu kakɛ. Na bɛdubɔkɛ lɛla lɛdi.” Anwuɔsu béwi asawu ɔmmɔ. Na bátakana-nwu bɔni bɔlɛku, ɔsika bédie kɔbɛ pii. 7Amu na ɔtɛyane ɔni na Yesu ɔɔyɔ́ mmɔ ɔ́su Petro ɔnini, “Blɔti na ɔdi!” Ka Simon Petro únu ka ɔtɛyane ɔmmɔ ɔ́su ɔnii Blɔti na ɔdi ni, Petro úti nwuna awu gyɔlɔɔ ɔ́bala lɛlɔ, ɔsika ɔ́da-nwu údie. Na ɔ́fulu úduo ntu bɔmmɔ kemo, na úti úsela Blɔti kudɔ. 8Na batɛyane bakladi béti ɔkɔlɔ ɔmmɔ na básia ntu lɛlɔ bébedu ɛpu kɔtu. Na báni asawu ku kɔbɛ kɔmmɔ béboku. Na ɔ́si kesii kani na bédie kɔbɛ kɔmmɔ útédu ɛpu kɔtu ni, útagyu. Ɔ́bla aani lɛgba budie eti anyɔ. 9Ka báyu ɔkɔlɔ kemo bébo kalɔ ni, bánu afɛ ogya ɔdi na ɔdaku bɔda. Na kɔbɛ kɔdi kɔsia ogya ɔmmɔ lɛlɔ, na bodobodo ɔdi lɛnɔ use mmɔ. 10Amu na Yesu ɔ́su-ma ɔnini, “Biti bina kɔbɛ kɔni na bídie ɔfaani mmɔ kɔdi biboku.” 11Amu na Simon Petro ɔ́kɔ úduo ɔkɔlɔ ɔmmɔ kemo, na ɔ́da asawu ɔmmɔ na ɔ́ni úbewi ɛpu kɔtu. Na kɔbɛ kubendi kúyi-nwu kemo tɛtɛɛtɛ. Na kɔbɛ kɔmmɔ fui bumomo bɔbla eti atɛ ku ɛtɛ. Nsu ina ka kɔbɛ kɔmmɔ kúmomo lɛni ni, asawu ɔmmɔ útabwɛ. 12Ɔmmɔ kama ni, Yesu ɔ́su-ma ɔnini, “Bibo bibadi.” Nsu ɔni na ala amɛni fui aalɛ́ ni, ɔdi útakana kayi buse na uye-nwu ɔnii, “Ɔma na adi?” Ɔsika báti ka Blɔti na ɔdi. 13Na ka Yesu ɔ́lɔ-ma ɔnii babadi ni, ɔ́kpɛ úde adila ammɔ na úti bodobodo ɔmmɔ na úti úte-ma. Lɛni kani na ɔ́bla kabɛ kammɔ lɛnɔ. 14Na ɔmɛni ndi kɔtɛdi kɔni na Yesu údie lɛlɔ ɔ́tina nwuna batɛyane ɔni na ɔ́ta ɔ́lɛ kekpine. 15Uwi ɔni na bádi báwɔlɔ ni, Yesu úye Simon Petro ɔnini, “Simon, Yohane ubi, aayɔ́-mi geen teetulo batɛyane bakladi bamɛni?” Amu na údie kenye ɔnini, “Blɔti, ɛɛn! Awɔ ɔlati agyi ka mɔɔyɔ́-ɔ.” Amu na Yesu ɔ́su-nwu ɔnini, “Taanu mina bafonubi lɛlɔ.” 16Ɔmmɔ kama ni, Yesu ɔ́sɔ úye-nwu ɔnini, “Simon, Yohane ubidi, aayɔ́-mi geen?” Na Petro lɛnɔ ɔ́sɔ údie kenye ɔnini, “Blɔti, agyi ka mɔɔyɔ́-ɔ.” Mmɔ ni, Yesu ɔ́sɔ ɔ́su-nwu ɔnini, “Taanu mina bafonu lɛlɔ.” 17Kɔtɛdi ni, Yesu ɔ́sɔ úye Petro ɔnini, “Simon, Yohane ubidi, aayɔ́-mi?” Amu ka Yesu ɔ́sɔ úye-nwu kɔtɛdi ɔnii, “Aayɔ́-mi?” ɔsu ni, Petro lɛlɔ lɛ́bla anwu ɔlati kɔnyana, na ɔ́su Yesu ɔnini, “Blɔti, agyi lɛla biala. Na agyi lɛnɔ ka mɔɔyɔ́-ɔ!” Amu na Yesu ɔ́su-nwu ɔnini, “Taanu mina bafonu lɛlɔ. 18Mɔɔsu-ɔ litemi geen ka ni, uwi ɔni kemo na adi ɔnamu ni, aata na aklibi lɛlɔ na esie kesii biala na aayɔ́. Nsu si uwi ɔni na ábi lɛlɔ ni, adubo enu bunene na ukyuli bamba maklibi-ɔ na ɔkpanku-ɔ usienku kesii kani na alawia ka esie.” 19Lɛla lɛni na Yesu ɔ́su-nwu mɛni ni, bɔtina na ɔda Petro kukpi kɔni udu na ɔdubo bukpi na uti ɔkɔliku Katɔti lɛnyi katɔ. Amu na Yesu ɔ́su-nwu ɔnini, “Taasiaku-mi.” 20Amu ka Petro ɔ́tu únwini ni, ɔ́nu ɔtɛyane ɔni na Yesu ɔɔyɔ́ mmɔ. Anwu ndi ɔtɛyane ɔni nábu úsie Yesu kudɔ uwi ɔdi návi ɔni na baadiku-nwu adila ekplodi na úye Yesu ɔnini, “Blɔti, ɔma ndubo-ɔ kakya bɔkya?” 21Anwuɔsu uwi ɔni na Petro ɔ́nu-nwu ni, úye Yesu ɔnini, “Blɔti, na bi ndubo fula ɔtɛyane ɔmɛni anwu bɔlɛku?” 22Amu na Yesu údie kenye na úye-nwu ɔnini, “Si mɔɔyɔ́ nnii anwu ɔsɔ ɔkya ngba wetédu uwi ɔni na masɔ mebo ni, bi nkɛ-ɔ? Awɔ ni, taasiaku-mi.” 23Ɔmmɔ ɔsu ni, litemi lɛmɛni lígyingya lɛ́vi Yesu basiakune fui akɔ ka ɔnii ɔtɛyane ɔmɛni anwu ulekpi. Nsu ɔɔɔdi bɔsu na Yesu ɔ́su ɔnii ulekpi. Mmomu bɔsu na ɔ́su ɔnini, “Si mɔɔyɔ́ nnii anwu ɔsɔ ɔkya ngba wetédu uwi ɔni na masɔ mebo ni, bi nkɛ-ɔ?” 24Ɔtɛyane ɔni lɛlɔ litemi na bɔɔsu mɛni ndi ami ɔni násu ala amɛni. Na línweni-nya líse lɛnɔ. Na bafɔtaadine fui bagyi ka ala ani kenye na muudie mɛni adi litemi geen. 25Na ala pii abambadi akya ani na Yesu ɔ́bla. Na si banii bénweni ala ani fui na ɔ́bla bése unwi unwi ni, nka kayawi bekyuli balákɛ lɛku lɛmmɔ kesekɔ.


text: 1Ɔni na Katɔti Kɔyu kɔ́fɔ-nwu lɛlɔ kemo fui ni, Yesu únwini ɔ́si Yordan mmɔ. Na Kɔyu kɔmmɔ kɔ́tɔnku-nwu kúsienku ketele kemo. 2Mmɔ na Satan útékpoku-nwu ɔ́nu emeyi aavlene sɔɔn. Na uwi ɔmɛni kemo fui ni, Yesu útadi lɛla lɛdi ɔsu kɔka kúbo kɔɔda-nwu na kawɔlɔkɔ. 3Amu na Satan ɔ́su-nwu ɔnini, “Si Katɔti ubi na adi ni, na asu lɛtabi lɛmɛni na linwini adila.” 4Nsu Yesu ɔ́su-nwu ɔnini, “Bunweni Kedee Ɔku ɔ́su ɔnii ɔɔɔdi lɛdila lɛti pɛ muute ukyuli ngba geen.” 5Ɔmmɔ kama ni, Satan ɔ́sɔ útiku-nwu útényene kesii kani nákuku. Na ɔ́tina-nwu kayawi ala ku kana lɛga kadikɔ fui. 6Na ɔ́su-nwu ɔnini, “Ndubuti kayawi fui ɔyikun ɔmɛni ku kana akɛla amɛni fui lite-ɔ, ɔsika béti-nya béte-mi, na lɛkana liti-nya lite ukyuli ɔni mɔɔyɔ́. 7Anwuɔsu ala amɛni fui adubunwini awɔdi si ákya lili kalɔ ete-mi.” 8Amu na Yesu ɔ́su-nwu ɔnini, “Bunweni Kedee Ɔku ɔɔsu ka ni, 'Unwoti Katɔti lɛti pɛ kani na ukyuli ɔdubumwi na ɔbla-nwu kabla.' ” 9Nwuna kama ni, Satan útiku Yesu úsienku Yerusalem na Yudafuɔ kakpakɔ ɔtɔ katɔ fui, na ɔ́su-nwu ɔnini, “Si Katɔti ubi na adi ni, da lɛlɔ nyonu siku mɛni na atáfiɛmi kalɔ. 10Ɔsika Bunweni Kedee Ɔku ɔɔsu ɔnii, 'Katɔti ɔdubɔya na nwuna batu benye-ɔ kagyumana.' 11'Badubukeyi-ɔ ɔni na eleti lɛlɔ alafiɛmi lɛtabi lɛdi muedi.' ” 12Nsu Yesu ɔ́su-nwu ɔnini, “Bunweni Kedee Ɔku ɔmmɔ ɔɔsu ka ni, 'Takɔku Unwoti Katɔti aanu.' ” 13Ka Satan úkpoku Yesu ɔ́nu lɛni ɔ́wɔlɔ ni, ɔ́gyu ɔ́tɔlɔ-nwu kudɔ na ɔ́da-nwu únyene mmɔ asa. 14Amu na Yesu ɔ́sɔ únwini úsie Galilea na Katɔti Kɔyu ɔyikun kemo. Na nwuna lɛlɔ kɔtɛ kúgyingya kɔ́kya mmɔ ku amadɔ mmɔ fui. 15Ɔ́tina ala na Yudafuɔ kɔsakɔ na ukyuli biala úmwi-nwu ala bɔtina. 16Ɔmmɔ kama ni, Yesu úsie Nasaret kesii kani na bátumini-nwu ɔ́si lɛnamu uwi. Na lɛnwunameyi lɛlɔ ni, úsie Yudafuɔ kasalakɔ aani kalɛ kani na ɔɔyɔ́ bɔbla. Na ɔ́ta únye utaaka Bunweni Kedee Ɔku kemo ala. 17Amu na béti Katɔti Kenye Udiene Yesaia ɔku béte-nwu. Ɔ́fɛnimi ɔku ɔmmɔ na ɔ́ka kesii kani na bénwini banii, 18“Katɔti Kɔyu kɔ́fɔ-mi lɛlɔ kemo fui, ɔsika Katɔti náfuna-mi ɔnii nti litemi buni lɛmɛni mboku bawabane. Na ɔ́tala-mi ɔnii nkɔ lɛsa nte bekyuli bani na béfie kalɛ na bakɛ bɔnwuna. Na bani na anumi ábwɛ-ma ni, bataanu. Na bekyuli bani na baanya taakya ku lɛbibo ni, bakɛ bɔnwuna. 19Na lɛya bati ka Katɔti uwi ɔni na weti wafɔ nwuna bekyuli údu.” 20Na Yesu únyimi kakunkɛ kammɔ na ɔ́sɔku-nwu úte ala ammɔ lɛlɔ ɔnune, na ɔ́yu úlie kalɔ. Bekyuli bammɔ fui béti anumi bálɛ-nwu lɛlɔ, na benye baanu-nwu kpoo. 21Na ɔ́su-ma ɔnini, “Bunweni Kedee likpo lɛni na bínu ka lɛ́ka mɛni ni, líbo líte lɛni ɔmwi kadi.” 22Na nwuna etemila ani na ɔɔsu áda-ma kayi geen, na kalɛ na unyemi lɛnɔ ɔɔta-nwu útakɔsi na ɔ́bla-ma dɛye dɛye. Na béye lɛlɔ banini, “Ɔɔɔdi Yosef ubidi ɔmmɔ na ɔdi mɛni yoo?” 23Na Yesu ɔ́su-ma ɔnini, “Ngyi ka bɛdubo-mi lɛgba lɛmɛni bunyimene bɛnii, 'Uvone, bwi awɔ ɔlati fula lɛlɔ.' Na bɛsɔ bɛdubo-mi bɔsu lɛnɔ bɛnii, 'Ala ani udu na búnu ka ábla na Kapernaum ni, bla-nya na awɔ ɔlati fula ɔma.' ” 24Na Yesu ɔ́sɔ ɔ́su-ma ɔnini, “Nsu mɔɔsu-mii ka ni, balábu Katɔti kenye udiene ɔdi na anwu ɔlati nwuna ɔma. 25Ɔdi litemi geen ka bekpinele pii bákya Israel kalɔ lɛlɔ na lebo lɛni na Elia ɔ́kya. Na ɔnantu úbada akwa atɛ ku kakɛ. Na kɔka bonwu kɔdi kúbo kalɔ kammɔ fui lɛlɔ. 26Nsu ni, Katɔti útatala Elia ɔnii utébunku Israel ukpinele ɔdi. Mmomu ɔ́tala-nwu ɔ́kya ukpinele ɔdi na Sarep na Sidon kalɔ lɛlɔ. 27Lɛnɔ ni, bekyuli pii bákya béteefi ɔlɛgyie na Israel kalɔ na Katɔti Kenye Udiene Elisa uwi. Nsu ɔɔɔdi bana akɔ ɔdi na bábwi, amu ntu Naeman ɔni nási Siria kalɔ lɛlɔ lɛti pɛ.” 28Ka bekyuli bani nkya kasalakɔ mmɔ bénu ɔmɛni ni, béti kɔnyi geen. 29Na báta bénye na bátákpɛ Yesu bálɛku ɔma ɔmmɔ kemo bétényene kɔyuɛ kɔdi kɔtu ku kasusu ka bebo-nwu batákya kɔyuɛ kemo. 30Nsu Yesu úsie ɔ́vi-ma ntɛ na ɔ́tɔlɔ. 31Ɔmmɔ kama ni, Yesu ɔ́tɔlɔ úsie Kapernaum ɔmankemo na Galilea kalɔ lɛlɔ. Mmɔ ni, úse kalɔ ɔ́tina bekyuli ala na lɛnwunameyi lɛlɔ. 32Na nwuna butemi ku ɔyikun ɔsu ni, nwuna ala bɔtina bɔ́bla bekyuli bammɔ dɛye dɛye. 33Amu na ukyuli ɔdi ɔ́kya Yudafuɔ kasalakɔ mmɔ ɔni lɛlɔ na kɔyu kukpidi kulie. Na ɔ́va ku lɛdi momoomo ɔ́su ɔnini, 34“Ao! Bi na aawia-bu kudɔ mɛni, Yesu Nasareni? Bubo na ébo mɛni anii abakyula-bu? Ngyi ukyuli ɔni na adi! Awɔ ndi Katɔti Ɔtalane Kedee!” 35Amu na Yesu ɔ́bɔku kɔyu kɔmmɔ ɔnini, “Ba lɛsɛ! Na avi alɛ ukyuli ɔmmɔ lɛlɔ kemo!” Amu na kɔyu kukpidi kɔmmɔ kúfwimi ukyuli ɔmmɔ ɔ́fiɛmi kalɔ na bana anumi, na kɔ́vi kɔ́lɛ-nwu lɛlɔ kemo kɔ́tɔlɔ. Nsu ukyuli ɔmmɔ útafɔ ɔlɛ ɔdi. 36Ɔ́bla bekyuli bammɔ fui yaa na béye lɛlɔ banii, “Bi etemila udu na adi mɛni? Ukyuli ɔmɛni ubo kufi na uuti ɔyikun taabɔku ayu ekpidi na aaví taalɛ bekyuli lɛlɔ kemo.” 37Na ala ani baasu taasiku Yesu lɛlɔ mɛni égyingya ákya ekpo ani fui na amadɔ mmɔ. 38Yesu ɔ́lɛ Yudafuɔ kasalakɔ mmɔ na ɔ́tɔlɔ úsie Simon kesii. Na Simon ɔmɛni uleni ɔtɛ ɔlɛ ɔni na lɛlɔ lɛ́fɔ ogya geen. Na báya na Yesu ɔ́ti. 39Amu na úsie uténye-nwu kudɔ na kesii kani na ɔtɛ, na ɔ́bɔku ɔlɛ ɔmmɔ. Na kɔnakunwi ni, ɔlɛ ɔmmɔ ɔ́ba-nwu na ɔ́ta únye na úsie kalɔ ɔɔnwá teete-ma. 40Na ka kadi kábla buɛɛ ni, bekyuli bani fui na lɛlɛ lidu lidu lɛda bana bakpana ni, béti-ma béboku Yesu kudɔ. Na úti enu ɔ́sia-ma lɛlɔ unwi unwi na ɔ́bwi-ma fui. 41Ayu ekpidi lidu pii lɛnɔ lɛ́vi lɛ́lɛ bekyuli kemo na baava taasu banii, “Awɔ ndi Katɔti Ubidi!” Nsu Yesu ɔ́bala ayu ekpidi ammɔ na útete-ma ulu ka basu lɛla lɛdi, ɔsika báti ka anwu ndi Ukyuli Ɔfunadi ɔmmɔ. 42Kadi kégye ni, Yesu ɔ́tɔlɔ ɔma ɔmmɔ kemo úsie kesii kani nábɛ. Amu na bekyuli bammɔ bése kalɔ baawia-nwu taavi. Na ka bánu-nwu ni, bákya ɔkplu ka betile-nwu kufi kalɛ na ulatɔlɔ. 43Nsu ɔ́su-ma ɔnini, “Ɔlɛka lisie ntásu Katɔti lɛga bɔdi litemi buni lɛmɛni na lɛma bamba lɛnɔ kemo, ɔsika ɔmɛni na Katɔti ɔ́tala-mi ɔnii mbabla.” 44Anwuɔsu ɔ́su Katɔti litemi na Yudafuɔ kɔsakɔ fui na kalɔ kammɔ kemo.


text: 1Mina bebi bayɔne, muunweni ɔmɛni lite-mii kalɛ na bilabla ekpidi. Nsu si ɔdi ɔ́bla likpidi lɛdi ni, bubo ukyuli ɔni nnye-bu kenye uuvele Katɔti teete-bu. Na anwu ndi Yesu Kristo ɔni nse siin. 2Na Kristo ɔmmɔ ɔlati úti nwuna ngba ɔ́kpa na bula lili ɔsu, kalɛ na ɔklibi abu ku Katɔti ntɛ. Nsu ɔɔɔdi abu lɛti ekpidi lili, mmomu ku bayawine fui ekpidi lili. 3Si bɔɔdi Katɔti ɔda bubo lɛlɔ ni, bɔgyi nwaa ka bɔ́ti-nwu. 4Si ɔdi ɔ́su ɔnii, “Ngyi-nwu,” nsu uládi nwuna etemila lɛlɔ ni, ukyuli ɔmmɔ ɔɔnyi ɔkɔ. Na litemi geen lɛmmɔ lítafɔ-nwu lɛlɔ kemo. 5Nsu ukyuli ɔni mɔɔdi nwuna litemi lɛlɔ ni, bɔyɔ bɔni na ubo ute Katɔti búdu bɔ́wɔlɔ. Bɛya na lɛsu-mii kalɛ na bɔɔnu taati ka buliku Katɔti. 6Ukyuli ɔni mɔɔsu ɔnii uliku Katɔti ni, ɔlɛka ulie ngba aani kalɛ na Yesu Kristo úlie. 7Mina bayɔne, ɔɔɔdi ɔda bubo bɔwɔdi na muunweni lite-mii. Mmomu ɔdi bɔni na bɛ́fɔ bɛ́si kalɔ kesekɔ. Ɔda bubo bɔkukudi bɔmɛni ndi lɛla lɛni na bɛ́ka bunu. 8Nsu ɔda bubo bɔni na muunweni lite-mii ɔfɛni ni, bɔmua bɔdi bɔwɔdi. Na ɔkɛnku Kristo ku amii lɛnɔ lɛlɔ ni, bekyuli badubɔnu bati litemi geen lɛni nkya ɔda bubo bɔmmɔ kemo. Ɔsika kayawi kamɛni lɛdisa uwi ɔdaku bɔvi, na litemi geen bukeye bɔmmɔ búuse kalɔ bɔdaku bukeye. 9Na ukyuli biala ɔni masu ɔnii ɔkya bukeye kemo nsu uukisi nwuna ɔfɔtaadine ɔkpana ni, ɔmua ɔkya lɛdisa kemo. 10Na ukyuli biala ɔni mɔɔyɔ́ ɔfɔtaadine ɔkpana ni, uli ngba na bukeye kemo, na lɛla lɛdi liiibo-nwu lɛlɔ lɛni maya na weduo likpidi kemo. 11Nsu ukyuli ɔni muukisi ɔfɔtaadine ɔkpana ni, ɔkya lɛdisa kemo ku nwuna ablala fui. Na ɔɔɔgyi likpo lɛni na úsela, ɔsika lɛdisa ablala ammɔ áya na use aani ɔnumbwɛne. 12Mina bebi bayɔne, muunweni-mii ɔmɛni ɔsika mɔɔwia ka bɛti ka Katɔti úti bina ekpidi ɔ́kyiɛ-mii na Yesu Kristo ɔsu. 13Na amii bati ni, muunweni-mii ɔmɛni ɔsika mɔɔwia ka bɛti ka bɛgyi Kristo ɔni nkya ɔ́si kayawi kalɔ kesekɔ. Na amii baklofu ni, muunweni-mii ɔmɛni ɔsika mɔɔwia ka bɛti ka bɛ́di ukisine ɔmmɔ lɛlɔ. Na amii, mina bebi bayɔne ni, muunweni-mii ɔku ɔmɛni ɔsika bɛ́ɛti Katɔti. 14Amii bebi bati ni, muunweni-mii ɔku ɔmɛni ɔsika bɛgyi Kristo ɔni nkya ɔ́si kayawi kalɔ kesekɔ. Na amii baklofu ni, muunweni-mii ɔku ɔmɛni ɔsika bibo ɔyikun na Katɔti litemi lɛmmɔ lɛ́fɔ-mii lɛlɔ kemo, na bɛ́ɛdi ukisine ɔmmɔ lɛlɔ. 15Bitayɔ kayawi ku kana lɛlɔ ala ani náta énye Katɔti lɛlɔ. Ɔsika ukyuli ɔni mɔɔyɔ́ kayawi lɛni ni, ulayɔ Katɔti geen. 16Ɔsika ala amɛni udu ani nkya kayawi ni, átasi Katɔti kudɔ. Adi ala ani mɔɔda bula likyulikpi ɔlɔna ɔmɛni ɔkwɛ, ku adikpi bɔdi ala ani na bɔɔnu na aada-bu ɔkwɛ, ku kayawi ala ani kemo na ukyuli ɔɔkun lɛmɛnɛ. Ana akɔ lɛla lɛdi lítasi Katɔti kudɔ. Mmomu kayawi udunkpi kemo na ana fui aasí. 17Kayawi ku kana lɛlɔ ɔkwɛ adala fui adaku bɔvi. Nsu ukyuli ɔni mɔɔbla Katɔti lɛfɔyɔ ni, ɔdubulie ngba ku Katɔti uwi fui. 18Mina bebi bayɔne, mɔɔsu-mii nnii kayawi kadaku kawɔlɔkɔ budu. Na aani kalɛ na bínu ka Kristo ukisine ɔmmɔ ɔdububo ni, ɔfɛni muedi Kristo bekisine pii béebo bakya. Na ɔmmɔ ndi kalɛ na búti bɔ́ti ka kayawi kawɔlɔkɔ kammɔ kéede. 19Na bekyuli bamɛni bálɛ bula lɛkpa lɛmɛni kemo, ɔsika baaadi bula badi. Na si bula bekyuli na badi ni, nka bamua bakya-bu akɔ. Nsu bana bɔtɔlɔ bɔmmɔ bɔ́tina geen ka bana akɔ ɔdi biala ɔɔɔdi bula badi. 20Nsu amii ni, Kristo ɔ́ya na nwuna Kɔyu kɔ́fɔ-mii lɛlɔ kemo, na bina fui bɛgyi Katɔti litemi geen. 21Ńtenweni-mii ɔmɛni ka bɛɛɛgyi litemi geen lɛmmɔ ɔsu, mmomu ka bɛgyi-ni ɔsu. Na bɛgyi lɛnɔ ka ɔkɔ ɔdi ulasi litemi geen lɛmmɔ kemo. 22Na ɔma ndi ɔkɔ ɔnyine? Ɔkɔ ɔnyine ɔmmɔ ndi ukyuli ɔni muuní ka Yesu ndi Ukyuli Ɔfunadi ɔmmɔ. Ukyuli ɔmmɔ udu ndi ukisine ute Kristo. Na ukyuli ɔmmɔ úni Katɔti ku Ubidi ɔmmɔ fui. 23Na ukyuli ɔni muuní Ubi ɔmɛni taasu ka ɔɔɔdi Katɔti Ubidi ni, anwu ku Katɔti beeebo kɔna. Na ukyuli ɔni muudie kenye taasu ka ɔ́fɔ Ubi ni, ɔ́fɔ Katɔti lɛnɔ. 24Bɛnu kaduɛ na bɛya na ala ani na bínu ɔ́si kalɔ kesekɔ mmɔ áfɔ-mii lɛlɔ kemo fui. Na si bɛda-nya kaduɛ ni, bɛdubulieku Ubidi ku Ɔti ɔmmɔ fui uwi biala. 25Na ngba bɔni naaadubo bɔsa ndi kenye kani na Kristo úse úte-bu. 26Bekyuli bani mɔɔkya ɔkplu ka batɔlɔ-mii ɔsu na muunweni-mii ɔmɛni. 27Nsu amii ni, Kristo Kɔyu kɔ́fɔ-mii lɛlɔ kemo, na Kɔyu kɔmɛni kɔmua kɔkya-mii lɛlɔ kemo. Anwuɔsu ni, bɛsɔ biláwia ka ukyuli ɔdi ɔsɔ ɔtina-mii ala adi lɛnɔ. Ɔsika nwuna Kɔyu kɔɔtina-mii ala amɛni fui. Na ala ani na kɔɔtina adi litemi geen lɛmmɔ, na ɔɔɔdi ɔkɔ. Anwuɔsu biliku Kristo aani kalɛ na Kɔyu kɔmmɔ kɔ́tina-mii. 28Mina bebi bayɔne, biliku Kristo kalɛ na si uwi ɔni na ɔ́da ɔ́lɛ ni, bɔdubɔkana na bunye-nwu anumi ku kafɔ faa na kɔfa kulékpo-bu limeyi lɛmmɔ lɛlɔ. 29Si bɛgyi ka Kristo use siin ni, ɔlɛka bɛti ka ukyuli ɔni mɔɔbla ala ani nse siin ni, ɔdi Katɔti ubidi aani Kristo kalɛ.


text: 1Ka Yesu ɔkɛ ɔɔví ni, útánu ɔnana ɔdi na anumi ábwɛ ɔ́si uwi ɔni na báwɔ-nwu fui. 2Mmɔ na nwuna basiakune béye-nwu banini, “Ala ɔtinane, ɔma ekpidi náya na ɔnana ɔmɛni anumi ábwɛ asa na báwɔ-nwu? Anwu ɔlati ekpidi ɔsu, munuu nwuna bawɔne ekpidi ɔsu?” 3Amu na Yesu údie kenye ɔnini, “Ɔnana ɔmɛni anumi ani nábwɛ-nwu ni, aaadanku nwuna ekpidi iye nwuna bawɔne ekpidi ani na bábla ɔsu. Mmomu anumi ábwɛ-nwu kalɛ na bekyuli banu Katɔti ɔyikun bati na ukyuli ɔmɛni lɛlɔ. 4Si uwi ɔni na kadi kátasa tɔ ni, ɔdi ka butaabla Katɔti ɔni nátala-mi kabla. Ɔfɛ ɔdubo bɔsa ɔni na ukyuli biala ɔsɔ ulakana lɛdi biala bɔbla. 5Na lebo lɛni kemo na nkya bayawine akɔ ni, ami ndi bana bukeye.” 6Ka Yesu ɔ́su lɛni ɔ́wɔlɔ ni, útuo lisuo úwi kalɔ na úti ɔ́sala ku lɛti, na úti-ni úsusu ɔnana ɔmmɔ anumi. 7Na ɔ́su-nwu ɔnini, “Teesie na atáfɔ anumi na lɛba blii lɛni baalɔ bani Siloa kemo.” Na Siloa kalɔ ndi bátala-nwu. Anwuɔsu ɔnana ɔmmɔ úsie na útáfɔ nwuna anumi. Na nwuna anumi álɛmi na ɔɔnu, na ɔ́sɔ únwini úbo kaduli. 8Amu na nwuna bakpana ku bekyuli bani fui nánu-nwu uwi ɔni na úteevele ala béye lɛlɔ banini, “Ɔɔɔdi ɔnana ɔmɛni néteelie mɛni teevele ala mmɔ, iye?” 9Badi banii anwu na ɔdi. Nsu babambadi ama banii, “Oowo, ɔɔɔdi anwu na ɔdi. Bɔlɛ kani na ɔ́lɛ-nwu.” Amu na ukyuli ɔmmɔ ɔlati ɔnini, “Ami na ɔdi!” 10Mmɔ na béye-nwu banini, “Dɛ na ɔ́bla asa na aakana bɔnu?” 11Amu na údie kenye ɔnini, “Ukyuli ɔni baalɔ Yesu ni, anwu nábla aba úsusu-mi anumi. Na ɔ́su-mi ɔnii ntésie na ntáfɔ mina anumi na Siloa lɛba kemo. Anwuɔsu lísie. Na ka lɛ́nya lɛ́fɔ anumi lɛ́wɔlɔ kani na líse kalɔ mɔɔnu.” 12Mmɔ ni, béye-nwu banii, “Ńtɛlɛ ukyuli ɔmmɔ?” Amu na údie kenye ɔnini, “Lɛɛɛgyi.” 13Ɔmmɔ kama ni, bekyuli bammɔ béti ukyuli ɔni na nka anumi ábwɛ-nwu mmɔ bésienku Ƒarisifuɔ kudɔ. 14Na limeyi lɛni lɛlɔ na Yesu úti aba úsusu ɔnana ɔmmɔ anumi na ɔ́bwi-nwu ni, ɔdi lɛnwunameyi. 15Mmɔ na Ƒarisifuɔ bammɔ lɛnɔ básɔ béye-nwu kalɛ na ɔ́bla asa na ɔ́sɔ ɔ́kana na ɔɔnu. Na ɔnana ɔmmɔ ɔ́su-ma ɔnini, “Ukyuli ɔmmɔ úti aba adi úsusu-mi anumi. Na lɛ́fɔ mina anumi. Na ɔfɛni ni, mɔɔkana mɔɔnu.” 16Amu na Ƒarisifuɔ bammɔ badi básu banini, “Ukyuli ɔni nábla lɛla lɛmɛni ni, ɔɔɔdi Katɔti nátala-nwu! Ɔsika uládi lɛnwunameyi ɔda ɔni na Katɔti úbo-bu lɛlɔ.” Na babambadi ama banini, “Dɛ na ukyuli ɔni na ɔdi alaekpidi ɔblane wakana na wabla akɔla budie taatina amɛni udu?” Mmɔ ni, bekyuli bammɔ béle lɛlɔ akpa anyɔ. 17Amu na Ƒarisifuɔ bammɔ básɔ béye ɔnana ɔmmɔ banini, “Ka aasu anii anwu nábwi-ɔ lɛnumbwɛ ni, bi na awɔ ɔlati aasu taasiku ukyuli ɔmmɔ lɛlɔ?” Amu na ɔnana ɔmmɔ údie kenye ɔnini, “Katɔti kenye udiene na ɔdi.” 18Ina amu ni, Yudafuɔ bammɔ bátafɔ bátadi ka sɔsɔ na ɔdi ka ɔnana ɔmmɔ anumi ábwɛ-nwu asa na ɔ́sɔ ɔ́kana na ɔɔnu úti útédu uwi ɔni bálɔ nwuna bawɔne. 19Mmɔ na béye-ma banini, “Bina ubi na ɔdi mɛni? Na ka bɛɛsu bɛnii bɛ́wɔ-nwu na ɔdi ɔnumbwɛne ni, dɛ na ɔ́bla asa na ɔɔkana bɔnu ɔfɛni?” 20Amu na nwuna bawɔne bédie kenye banini, “Bɔgyi ka bula ubi na ɔdi. Na bɔgyi lɛnɔ ka ɔni na bɔ́wɔ-nwu ni, ulánu. 21Nsu kalɛ na ɔ́bla asa na ɔ́kana na ɔɔnu ni, bulákana bɔti. Na bɔɔɔgyi ukyuli ɔni nábwi-nwu lɛnumbwɛ lɛmmɔ lɛnɔ. Biye-nwu na anwu ɔlati ɔdubudie lɛlɔ kenye, ɔsika ɔ́ɔbi lɛlɔ kanaalɛ!” 22Nwuna bawɔne básu ɔmɛni, ɔsika bátaayia Yudafuɔ benengu bammɔ. Ɔsika benengu bammɔ báalɛ ugyii bése ka ukyuli biala ɔni medie kenye ka Yesu ndi Ukyuli Ɔfunadi ɔmmɔ ni, badubudie-nwu bana akɔ na Yudafuɔ kasalakɔ. 23Ɔmmɔ ɔsu na nwuna bawɔne básu banii, “Ɔ́ɔbi lɛlɔ kanaalɛ, ɔsu biye-nwu!” 24Benengu bammɔ básɔ bálɔ ɔnana ɔni na nka anumi ábwɛ-nwu mmɔ, na básu-nwu banini, “Yia Katɔti, na asu-bu litemi geen lɛmmɔ! Abu bɔgyi ka ukyuli ɔmmɔ ɔdi alaekpidi ɔblane!” 25Amu na ɔnana ɔmmɔ údie kenye ɔnini, “Ami lɛɛɛgyi si ɔdi alaekpidi ɔblane iye ɔɔɔdi. Lɛla linwi lɛni kani na ngyi ndi ka anumi ábwɛ-mi dii. Nsu ɔfɛni ni, mɔɔnu!” 26Mmɔ na benengu bammɔ béye-nwu banini, “Bi na ɔ́bla-a, na dɛ na ɔ́bwi fula lɛnumbwɛ lɛmmɔ?” 27Amu na ɔnana ɔmmɔ údie kenye ɔnini, “Lɛ́ɛsu-mii ḿbavi, nsu bilayɔ ka binu. Na bi ɔsu na bɛsɔ bɛɛyɔ́ binu ɔfɛni? Bɛɛwia ka binwini nwuna basiakune lɛnɔ?” 28Mmɔ na benengu bammɔ bábɔku-nwu banii, “Awɔ ndi ukyuli ɔmmɔ kama ɔsiakune. Abu Mose basiakune na bɔdi. 29Bɔgyi ka Katɔti ɔ́tɛmiku Mose. Na ukyuli ɔmmɔ anwu ni, bɔɔɔgyi kesii kani na ɔ́si muedi!” 30Amu na ɔnana ɔmmɔ ɔnini, “Bi litemi lɛdi mɛni? Bɔsu bɛda bɛnii bɛɛɛgyi kesii kani na ɔ́si, nsu anwu nábwi-mi lɛnumbwɛ! 31Bɔgyi ka Katɔti ulenu alaekpidi bablane katɔ bɔkpali. Na bekyuli babuni bani mɔɔbu-nwu na baabla nwuna lɛfɔyɔ mmomu katɔ bɔkpali na uunú. 32Na ɔ́si kayawi kalɔ kesekɔ fui ni, ɔma nénu ka ukyuli ɔdi ɔ́ya na ɔnumbwɛne ɔni na báwɔ-nwu lɛni ɔkana bɔnu? 33Na si ɔɔɔdi Katɔti kudɔ na ukyuli ɔmɛni ɔ́si ni, nka ulakana lɛla lɛdi bɔbla.” 34Amu na benengu bammɔ banini, “Awɔ ɔni na likpidi kemo na báwɔ-ɔ bákya na lɛni kani na éti ábi lɛlɔ ni, awɔ mɔɔwia ka atina-bu ala?” Mmɔ ni, bábɔku-nwu bédie Yudafuɔ kasalakɔ mmɔ. 35Ka Yesu únu ka bábɔku-nwu bédie mmɔ ni, ɔ́wia ɔnana ɔmmɔ ɔ́nu. Na úye-nwu ɔnini, “Áfɔ Ukyuli Ɔyawine Ubi ádi?” 36Mmɔ na ɔnana ɔmmɔ ɔnini, “Ati, tina-mi ukyuli ɔmmɔ na makana-nwu bɔfɔ bɔdi.” 37Amu na Yesu ɔ́su-nwu ɔnini, “Áanu ukyuli ɔmmɔ ábavi. Na ami ɔmmɔ ndi ukyuli ɔni mɔɔtɛmiku-ɔ ɔfɛni.” 38Mmɔ kani na ɔnana ɔmmɔ ɔ́su ɔnini, “Blɔti, lɛ́fɔ lɛ́di!” Na ɔ́lɛ akɔnkɔ na Yesu anumi na úmwi-nwu. 39Amu na Yesu ɔ́su ɔnini, “Líbo kayawi kamɛni mbatɛku bekyuli litemi kalɛ na banumbwɛne bataanu, na bani mɔɔnu ni, anumi abwɛ-ma.” 40Ka Ƒarisifuɔ bani nkya-ma akɔ bénu lɛla lɛni na Yesu ɔ́su ni, béye-nwu banini, “Bi na aasu? Abu lɛnɔ banumbwɛne na bɔdi?” 41Mmɔ na Yesu ɔ́su-ma ɔnini, “Si banii anumi nábwɛ-mii ni, nka bítafiɔ. Nsu ka amii alati bɛnii bɛɛnu ɔsu ni, ɔmɛni ɔɔtina ka bɛ́fiɔ.”


text: 1Lebo lɛmmɔ ni, bekyuli badi bakya mmɔ bani násu Yesu kalɛ na Pilato ɔ́du Galileafuɔ badi uwi ɔni na bákya bátaabla akpala teete Katɔti. 2Amu na Yesu úye-ma ɔnini, “Bɛɛbu bɛnii ka bádu Galileafuɔ bammɔ lɛni ɔsu ni, ama ndi alaekpidi bablane benengudi ntulo Galileafuɔ bakladi fui? 3Oowo, ɔɔɔdi lɛni kudii! Nsu bɔsu nda-mii nnii si bítada bina ala ekpidi bɔbla bítaya ni, lɛni kani na amii lɛnɔ bɛdubo bukpi. 4Na nkyuli leevu-maane bani na Siloa ɔtɔ ubendi ɔmmɔ ɔ́fɛ úbo na békpi nɔɔ? Bɛɛkali ka ɔmɛni ɔsu ama ndi bekyuli bekpidi ntulo ama bani nli Yerusalem mmɔ fui? 5Oowo, ɔɔɔdi lɛni kudii! Mɔɔsu-mii ka si bítavumana udu ni, lɛni kani na bina fui bɛdubo bukpi aani ama kalɛ.” 6Amu na Yesu úbo-ma lɛgba lɛmɛni ɔnini, “Uwi ɔdi kemo ni, ɔnana ɔdi ɔ́kya ɔni na ubo kɔdingyii kɔdi na nwuna kemo. Úsie ɔnii utáwia kugyii kɔmɛni ebi, nsu útakɛ adi. 7Amu na ɔ́su nwuna kemo kammɔ lɛlɔ ɔnune ɔnii, 'Nu! Akwa atɛ sɔɔn mɛni ka muubo mɛni taabawia kugyii kɔmɛni ebi taanɔ. Da-ku va kalɔ, ɔsika kuuubo lɛblakula na kalɔ kani lɛlɔ na kunye mmɔ.' 8“Nsu kemo lɛlɔ ɔnune ɔmmɔ údie kenye ɔnini, 'Ati, nyonu-ku na kɔsɔ kunye lɛkwa linwi pɛ bɔnu. Ndubuku-ku kalɔ na lɛkya-ku ala ani ndubɔya na kalɔ kammɔ kelie lɛmwi na bɔnu. 9Na si kɔ́kana ebi bonwu ni, ɔdia. Nsu si útakana bɔnwu ni, akana na ada-ku ava kalɔ.' ” 10Na lɛnwunameyi lɛdi lɛlɔ ni, Yesu ɔkya ɔɔtina ala na Yudafuɔ kasalakɔ kadi. 11Na uleku ɔdi lɛnɔ ɔ́kya mmɔ ɔni na kɔyu kukpidi kɔdi kuukpóku akwa leevu-maane sɔɔn. Kɔyu kɔmmɔ kɔ́ya na kalɔ kani na uleku ɔmmɔ úbo ɔkɛ uwi biala ɔni na ulakana na unye ligeen. 12Uwi ɔni na Yesu ɔ́nu-nwu ni, ɔ́kpali-nwu na ɔ́su-nwu ɔnini, “Uleku, fula ɔlɛ ɔ́ba-a!” 13Na Yesu úti nwuna enu ɔ́sia uleku ɔmmɔ lɛlɔ. Na kɔna kunwi ni, uleku ɔmmɔ ɔ́ta únye ligeen na úmwi Katɔti. 14Yudafuɔ kasalakɔ kammɔ lɛlɔ ɔnune úti kɔnyi geen sɔsɔ na ɔni na Yesu ɔ́bwi ɔlɛne na lɛnwunameyi lɛlɔ ɔsu. Anwuɔsu ɔ́su bekyuli bammɔ fui ɔnini, “Bubo emeyi aku ani buti bɔbla bula kabla. Anwuɔsu bibo na emeyi amɛni kemo si lɛla lɛdi lɛda bina akɔ ɔdi na babwi-nwu, na ɔɔɔdi lɛnwunameyi lɛlɔ!” 15Mmɔ na Blɔti údie kenye na ɔ́su-nwu ɔnini, “Amii, anumi lɛlɔ bekyuli, biidie bebuo bani mɔɔbla-mii kabla iye beeti-mii ala lɛbuli na bɛɛkpanku-ma teesienku ntu kanikɔ. 16Na ɔfɛni ni, bɛɛnu Abraham kaba kemo ubi nnye mɛni ɔni na Satan úbo lɛkpu akwa leevu-maane sɔɔn mɛni. Ɔɔɔdia ka bafɛnimi-nwu abuli ammɔ na lɛnwunameyi lɛlɔ?” 17Kenye kani na Yesu údie mɛni ɔ́ya na kɔfa kúkpo nwuna bekisine, na bekyuli bakladi bákɛ ebiti na akɔla budie taatina ani fui na ɔ́bla ɔsu. 18Amu na Yesu úye-ma ɔnini, “Bɛgyi kalɛ na Katɔti lɛga bɔdi litemi bugyingya buse? Na bi na ɔlɛka buti-mu bɔmanku? 19Bɛnu! Ɔnana ɔdi úti edula kebi blii suɛ kadi útáva nwuna kemo. Ka edula kebi kamɛni kákwɛ ni, kébenwini kugyii bonwu na baasɛ bábatu ayu bákya-ku kɔgba akɔ.” 20Yesu ɔ́sɔ úbo-ma lɛgba lɛbambadi ɔnini, “Katɔti lɛga bɔdi litemi bugyingya buse aani ɔmɛni. 21Uleku ɔdi úti bɔnyii ɔ́salaku ɔlaafɔ kofo kunwi, na ɔ́nwu ɔ́sala útédu uwi ɔni na bɔnyii bɔmmɔ bɔ́fɔ ɔlaafɔ ɔmmɔ fui na úfu.” 22Yesu úsie ɔ́vi lɛma ku akpaklɔ kemo na ɔ́tina bekyuli ala uwi ɔni na úsela Yerusalem. 23Mmɔ na ukyuli ɔdi úye-nwu ɔnini, “Ati, bekyuli bani na ndubɔkɛ bɔfɔ ni, baaadubo bumomo yoo?” Amu na Yesu údie kenye ɔnini, 24“Kya ɔkplu na asia kayakun kani nse blii suɛ kemo eduo. Ɔsika bekyuli pii badubɔwia geen banii baasia mmɔ beduo, nsu balakana. 25Uwi ɔdubo ubedu ɔni na Unwoti ɔmmɔ ɔdubɔta na ɔkalɛ kayakun kammɔ. Na amii bani nébu binye keyi bɛdubo kɔnu kayakun buteebo bɛnii, 'Ati, lɛmi-bu!' “Nsu Unwoti ɔmmɔ ɔdubudie kenye ɔnii, 'Lɛɛɛgyi-mii!' 26“Na bɛdubɔsu bɛnii, 'Abu ku-ɔ nádi na bɔ́ni, na átina ala na bula ɔma!' 27“Nsu anwu ɔdubɔsɔ udie kenye ɔnii, 'Lɛɛɛgyi-mii! Bɛkpɛ bisie-mii lɛlɔ, amii bekyuli bekpidi.' 28“Mmɔ na keku ku animi bɔdu bɔdubɔkya uwi ɔni na bɛdubɔnu Abraham ku Isak ku Yakob ku Katɔti kenye bediene fui na Katɔ Ɔga Ɔma uwi ɔni kemo na Katɔti ɔ́gya-mii ɔnii biteduo. 29Bekyuli badubɔsi ɔfɛ katukɔ ku kanukɔ bebo. Na basi katɔ kakɛ ku kada kakɛ babasala na badi na bani na Katɔ Ɔga Ɔma. 30Na bekyuli bani ndi bekplodi ni, badubunwini bedeedi. Na bani ndi bedeedi ni, badubunwini bekplodi.” 31Na uwi ɔmmɔ kemo ni, Ƒarisifuɔ badi bébo Yesu kudɔ na bábasu-nwu banii, “Babla na avi alɛ mɛni kɔnakunwi eteesie likpo bamba, ɔsika Ɔga Herode ɔɔwia ka ɔdu-ɔ.” 32Mmɔ na Yesu ɔ́su-ma ɔnini, “Bisie na bitásu ufukutu ɔmmɔ ka lɛ́su lɛnii, 'Ɔmwi ni, ndubo ayu ekpidi bɔgya na lɛbwi bekyuli lɛlɛ lɛni na beefi utálɛ kɔnaadi. Na limeyi lɛtɛdi lɛlɔ ni, ndubɔwɔlɔ mina kabla.' 33Anwuɔsu ɔ́bla bi ɔ́bla dɛ ni, ndubusie anumi ɔmwi utálɛ kɔnaadi ku keegye. Ɔsika útalɛka badu Katɔti kenye udiene ɔdi na likpo bamba si ɔɔɔdi Yerusalem ɔma kemo. 34“Yerusalem, Yerusalem! Awɔ mɔɔdú Katɔti kenye bediene, na awɔ muubó Katɔti batalane bani na ɔ́tala ɔ́kya-a atabi. Kɔlɛ kɔlɛ sɔɔn mɛni ka líbimi mina enu nnii mɔɔsála-mii aani kalɛ na akɔkɔ uledi uuti nwuna avwi teebi nwuna bebi lɛlɔ, nsu étenu kalɔ. 35Ɔmɛni ɔsu ni, Katɔti ɔdubudie ɔma ɔmɛni atu. Na mɔɔsu-mii geen ka ni, bɛsɔ bɛɛɛdubo-mi bɔnu wetédu uwi ɔni na bɛdubɔsu bɛnii, 'Bimwi anwu ɔni ndubo na Blɔti lɛnyi kemo!' ”


text: 1Ami, Paulo ɔni nkɛnku Katɔti lɛfɔyɔ lɛlɔ ɔsu na ndi Kristo Yesu ɔtalane ni, ami muunweni ɔku ɔmɛni lite amii Katɔti bafɔtaadine bani nkya Efeso na bɛ́blaku Kristo unwi na bɛɛdi nwuna etemila lɛlɔ. 2Muuvele Katɔti ku Blɔti Yesu Kristo nnii nwuna lɛfɔndia lɛkya-mii ɔkplu na ute-mii keyi buɛɛ. 3Bɔɔgyá Katɔti ɔni ndi Blɔti Yesu Kristo Ɔti enu. Anwu muute-bu kɔyu kemo kusɛ kusɛ fui ɔ́siku katɔ mmɔ ɔkɛnku Kristo lɛlɔ. 4Ɔsika ɔkɛnku Kristo ɔmmɔ lɛlɔ na Katɔti ɔ́funa-bu úse asa na údie kayawi kalɛ na bɔlɛ sɛɛn na nwuna anumi na bɔfiɔ bɔdi bulakya-bu lɛlɔ. 5Katɔti ɔ́lɛ ugyii úse na nwuna kafɔ faa bɔyɔ kemo ka ɔdubɔsia Yesu Kristo lɛlɔ na ɔbla-bu nwuna bebi. 6Anwuɔsu bɛya na bumwi Katɔti na nwuna lɛfɔndia libendi lɛni na ɔ́bla úte-bu ɔkɛnku Ubidi ɔni na ɔɔyɔ́ geen lɛlɔ ɔsu. 7Ɔsika ɔkɛnku Kristo ubugya lɛlɔ na bɔ́kɛ bɔfɔ, na ɔmɛni ɔ́tina ka bɔ́kɛ likpidi buti taakyiɛ. Bɛnu Katɔti lɛfɔndia bonwu lɛni na úti úte-bu! 8Lɛfɔndia lɛni neeebo bɔkɔku bɔdi. Ɔkɛnku nwuna lɛnunda ku kalɛ na nwuna kasusu kagyi lɛla biala ɔsu ni, 9kafɔ káyɔ-nwu ka údie nwuna kasusu kemo abɛla fui ɔ́tina-bu. Ani na ɔ́su úse ka ɔdubɔbla ɔkɛnku Kristo lɛlɔ. 10Na kasusu kammɔ kadububo kete lɛni na kawɔlɔkɔ uwi ɔni na Katɔti ɔ́su úse lɛlɔ. Ɔdubɔsala ala ani fui nkya katɔ ku kalɔ na uti-nya ɔkya lɛlɔ ɔdine unwi ɔni ndi Kristo kalɔ. 11Katɔti ɔ́bla ala fui na nwuna kasusu ku bɔyɔ kenye na abu ku Kristo unwi bɔbla ɔsu. Na Katɔti ɔ́funa-bu ka bɔbla nwuna bebi ɔkɛnku nwuna kasusu kani na ɔ́bla úse kalɔ kesekɔ fui lɛlɔ. 12Ɔmɛni ɔsu ni, bɛya na abu bani ndi bekyuli bedeedi bani nákɛ lɛnunsia na Kristo kemo mɛni ni, bumwi Katɔti ka ɔdia geen ɔsu. 13Lɛni kani na béti amii lɛnɔ bébunku Kristo badi akɔ ɔkɛnku litemi geen lɛni na bɛ́fɔ bɛ́di ɔsu. Na litemi buni lɛmmɔ néti ngba bɔfɔ búboku-mii. Na ka bɛ́fɔ Kristo bɛ́di ɔsu ni, Katɔti úti nwuna Kɔyu kɔni na ɔ́su úse ka wete-bu mmɔ úse-bu likpo. 14Katɔti Kɔyu kɔmɛni na úti únyene kama úte ala ani fui na bɔdubɔkɛ wetédu uwi ɔni na wawɔlɔ anwu badi bɔfɔ. Ɔmɛni ɔdubɔya na bemwi nwuna lɛnyi bonwu lɛmmɔ. 15Ɔmɛni ɔsu ni, ɔ́si uwi ɔni na línu kalɛ na bɛ́fɔ Blɔti Yesu bɛ́di na bɛɛyɔ́ Katɔti bekyuli ni, 16ńtada linugya buti teete Katɔti na bina lili ńtaya. Na uwi biala na mɔɔkpali katɔ ni, muuvele na bina lili. 17Muuvele nnii Katɔti ɔni ndi Blɔti Yesu Kristo Ɔti na ɔdi bula Ɔti Buni geen ute-mii nwuna Kɔyu kɔni ndubɔya na bɛda anu na udie Katɔti ɔmmɔ ɔtina-mii. Na ɔya na bɛti-nwu kaduɛ bibu. 18Na muuvele Katɔti nnii bina kasusu kabla nwaa na bɛnu nwuna bukeye bɛti kalɛ na biti bina anu bɛsia ala ani ɔsu na ɔ́lɔ-mii ku ala bonwu ani na bɔɔkɛ́ taadi na nwuna bafɔtaadine akɔ lɛlɔ. 19Na bɛnu lɛnɔ kalɛ na Katɔti ɔyikun ɔɔbla kabla geen kani neeebo bɔkɔku bɔdi na nwuna bafɔtaadine akɔ bɛti. Na ɔyikun ɔni nkya-bu lɛlɔ kemo mɛni ni, útavumanaku ɔyikun unengudi 20ɔni na Katɔti úti ɔ́talaku Kristo ɔ́lɛku bekpine akɔ na úti-nwu útése nwuna kɔdianu na katɔ mmɔ. 21Mmɔ na Kristo ulie ɔɔdi bayikune ku kenyekɔ biala ku kɔyu ɔyikun ku bagadine fui lɛlɔ. Na nwuna lɛnyi litulo lɛga bɔdi ɔyikun lɛnyi biala na kayawi kamɛni ku kani mebo lɛnɔ fui kemo. 22Katɔti úti lɛla biala ɔ́kya Kristo lɛgba kalɔ na úti-nwu ɔ́bla bafɔtaadine fui lili. 23Bafɔtaadine bamɛni badi Kristo ɔlɔna na beedie-nwu keyi na ulu biala lɛlɔ ka anwu ndi ukyuli ɔni náfɔ lɛla biala kemo fui.


text: 1Na akwa leevu-ene kama ni, lɛ́sɔ línwini lísie Yerusalem ku Barnaba. Na líti Tito lɛ́da. 2Lísie mmɔ ɔsika Katɔti nédie ɔ́tina-mi. Na lídie ala kalɔ lɛ́tina-ma ɔkɛnku litemi buni lɛni lɛ́sa na lɛ́kɔ líte bani naaadi Yudafuɔ mmɔ lɛlɔ. Nsu ami ku batɔnkune bani ntɔnku bafɔtaadine akpa ammɔ lɛti nása. Ɔsika naaayɔ nnii ɔkɛnku batɔnkune bammɔ ɔsu na mina kabla kani mɔɔbla mɛni iye kani na lɛ́bla lɛ́vi kabla keeke. 3Tito ɔni na líti nda ni, ina ka ɔdi Grikini ni, ukyuli ɔdi útenye-nwu lɛlɔ ka ukulo lego. 4Nsu ɔkɔ banyine bani néti lɛlɔ bénwini banwa badi béyu béduo-bu akɔ, na bábɛ baatú-bu kalɛ na bati bɔnwuna bɔni na bubo na Kristo Yesu kemo na baya na bɔsɔ bunwini kabla bablane bute Yudafuɔ ɔdi ala bɔbla. 5Nsu abu lɛnɔ bútete-ma kufi kɔdi munu munu kalɛ na litemi geen lɛmmɔ lɛkana-mii akɔ bɔkya ɔsu. 6Na bekyuli bani na bɛɛnu ka ama badi batɔnkune ni, ina ka ami naaanu-ma kavumana kadi ina bi na badi ɔsika Katɔti ulánu ukyuli anumi asa na ɔɔtɛku-nwu litemi ni, ama lɛnɔ béteti lɛla lɛdi bétebunku mina litemi lɛni na mɔɔsu ka mbasu-mii. 7Mmomu bánu báti ka Katɔti néti kabla kamɛni ɔ́kya-mi enu kemo ka lɛkɔ litemi buni lɛmmɔ lɛsa lite bani naaadi Yudafuɔ, aani kalɛ na úti ɔ́kya Petro enu kemo na ɔkɔ litemi buni lɛmmɔ lɛsa ute Yudafuɔ. 8Na ɔkɛnku Katɔti ɔyikun lɛlɔ na ndi ɔtalane nte bani naaadi Yudafuɔ, aani kalɛ Petro lɛnɔ ɔdi ɔtalane ute Yudafuɔ. 9Na ka Yakobo ku Petro ku Yohane bani nnye bafɔtaadine lɛkpa lɛmmɔ kenye geen aani batɔnkune kalɛ bánu Katɔti kabla kani na úti ɔ́kya-mi enu kemo mɛni báti ni, bégyingya enu na báfɔ ami ku Barnaba. Na bénu kalɔ ka abu buteesie butásu litemi buni lɛmmɔ bute bani naaadi Yudafuɔ, na ama lɛnɔ bataasu-ni teete Yudafuɔ. 10Na lɛla lɛni básu-bu ndi ka bunyimo na butaanu bawabane kɔnyana. Na ɔmɛni ndi lɛla lɛni na lɛ́sia anu na mɔɔbla geen. 11Uwi ɔni na Petro úbo Antiokia ni, lɛ́ta línye-nwu lɛlɔ, ɔsika ɔ́bla lɛla lɛni naaadia. 12Ɔsika asa na bekyuli bani na Yakobo ɔ́tala bɔdububo bebeduo ni, Petro ku banwa bani naaadi Yudafuɔ básala baadi. Nsu uwi ɔni kani na ɔ́nu batalane bamɛni ni, ɔ́da bɔdi ɔ́ya na ɔ́ta-ma kudɔ. Ɔsika ɔɔyia kasusu kani na bekyuli bani nékulo ago na badi Yudafuɔ mmɔ badubuti bɔsiku-nwu lɛlɔ ɔsu. 13Anwuɔsu ka Yudafuɔ banwa bani nkya mɔɔdiku-ma lɛnɔ bánu lɛla lɛni na Petro ɔ́bla mmɔ ni, ama lɛnɔ básiaku nwuna anumi lɛlɔ ɔbladu ɔmmɔ kama. Na Barnaba muedi ɔ́bla lɛni kani. 14Amu ka lɛ́nu lɛ́ti ka baaakɛ litemi geen lɛmmɔ ulu lɛlɔ ɔsu ni, lɛ́su Petro na bekyuli bammɔ fui anumi nnii, “Yudani na adi, nsu eelie aani ukyuli ɔni naaadi Yudani, na ɔɔɔdi aani kalɛ na Yudafuɔ beelie kalɛ. Anwuɔsu dɛ na ɔbla asa na éti fula ɔbladu eenye bekyuli bani naaadi Yudafuɔ lɛlɔ ka basia Yudafuɔ ɔdi bɔbla kama? 15“Abu bani na báwɔ-bu na bɔdi Yudafuɔ ni, buuuse aani bekyuli bani naaadi Yudafuɔ na bɔɔlɔ-ma ala ekpidi bablane. 16Nsu bɔgyi ka Katɔti ɔɔsɔku anwu ku ukyuli ntɛ taaklibi ɔkɛnku bɔfɔtaadi bɔni na ukyuli ubo na Yesu Kristo lɛlɔ kani ɔsu. Na ɔɔɔdi ɔda bubo bɔkukudi bɔmmɔ lɛlɔ bɔdi ɔsu. Abu lɛnɔ bɔ́fɔ Kristo Yesu bɔ́di ɔsu na Katɔti ɔ́klibi abu ku-nwu ntɛ ɔkɛnku bula bɔfɔtaadi na Kristo kemo ɔsu. Na ɔɔɔdi ɔni na bɔɔdi ɔda bubo bɔkukudi bɔmmɔ lɛlɔ ɔsu. Ɔsika Katɔti útaklibi anwu ku ukyuli ɔdi ntɛ na ɔda bubo bɔkukudi bɔmmɔ lɛlɔ bɔdi ɔsu. 17“Bɔɔwia ka Katɔti ɔklibi abu ku-nwu ntɛ ɔkɛnku Kristo lɛlɔ. Nsu si ɔni na bɔɔbla lɛni badi baanu-bu aani ala ekpidi bablane ka bulábu ɔda bubo bɔmmɔ lɛlɔ ɔsu ni, ɔɔtina ka Kristo mɔɔkya likpidi bɔbla ogya? Oowo, kudii! 18Si nka ami ɔlati lɛ́sɔku lɛla lɛni na lɛ́bwɛ mmɔ udu mɔɔtú ni, nka ɔdubɔtina ka lɛ́ta línye ɔda bubo bɔmmɔ lɛlɔ aani ala ekpidi ɔblane sɔsɔ. 19Mmomu nse aani ukyuli ɔni nélie ngba ɔkɛnku ɔda bubo bɔkukudi bɔmmɔ lɛlɔ na úkpi ɔsu ɔda bubo bɔmmɔ lɛnɔ búkpi kalɛ na lilie ngba lite Katɔti. 20Ami ku Kristo na bákana bámana ugyii lɛlɔ. Ɔsɔ ɔɔɔdi ami nli ngba, mmomu Kristo nli ngba na mina kemo. Na ngba bɔni na nli ɔfɛni ni, nli-mu ɔkɛnku ɔyikun ɔni na lɛ́kɛ ka lɛ́fɔ Katɔti Ubidi ɔmmɔ lɛ́di ɔsu. Anwu néti nwuna ngba ɔ́kpa na mina lili, ɔsika ɔɔyɔ́-mi. 21Lɛɛɛdubo Katɔti kɔnyana kɔni na ɔɔnu bekyuli kama bɔlɛ kudii. Ɔsika si ɔda bubo bɔkukudi bɔmmɔ lɛlɔ na Katɔti ɔɔsɔku anwu ku ukyuli ntɛ taaklibi ni, na Kristo úkpi keeke.”


text: 1Ɔmɛni ɔsu lɛ́bla kasusu ka nsɔ neeebo-mii kudɔ na enu afɛ-mii. 2Ɔsika si lɛ́ya na enu áfɛ-mii ni, ɔdi lɛnɔ ɔ́sɔ uuubo na waya na lɛlɔ lɛyɔ-mi, amu ntu amii bani na lɛ́ya na enu áfɛ mmɔ kani. 3Na línweni ɔku kpakplaa ɔmmɔ límene-mii ɔsika si bubo na líbo-mii kudɔ uwi ɔmmɔ kemo ni, nka bɛdubɔya na enu afɛ-mi. Nsu amii ndi bekyuli bani nálɛka bɛya na lɛlɔ lɛyɔ-mi. Na lɛ́fɔ lɛ́di ka si lɛlɔ lɛɛyɔ́-mi ni, amii lɛnɔ lɛlɔ lɛdubɔyɔ-mii. 4Sɔsɔ ni, ɔku ɔni na línweni-mii mmɔ ni, línweni-nwu na kayi ɔlɛ bunu ku enufɛ ku keku buwulo kemo. Na ɔɔɔdi ka mɔɔwia nnii amii lɛnɔ binu ɔlɛ ɔdi, mmomu kalɛ na bɛnu bɛti ka mɔɔyɔ́-mii geen ɔsu. 5Anwuɔsu ukyuli ɔni bɔfiɔ lɛlɔ litemi línweni-mii ni, ɔɔɔdi ami lɛti na ɔ́fiɔ. Mmomu bɔkana bɔsu bɔnii ɔ́fiɔ bina fui. Nsu naaayɔ ka bɔdɔnku-nwu bɔgya. 6Ɔsika ukyuli ɔmmɔ ni, kɔtu kɔni na bina akɔ pii bɛ́ni-nwu mmɔ ni, ɔmmɔ kani ɔbɔ. 7Na ɔfɛni ni, biti bɛkyiɛ-nwu na bɛkya-nwu ɔkplu kalɛ na lɛlɔ lilayuɛ-nwu na enu afɛ-nwu fui. 8Ɔmɛni ɔsu ni, bise-nwu kayi na bidie bɛtina-nwu ka bɛmua bɛɛyɔ́-nwu. 9Ɔmɛni ɔsu na línweni-mii ɔku na lɛ́wia nnii mɔɔtí kalɛ na binye kpakplaa na bɛda mina ala ani fui na lɛ́tina-mii kaduɛ uwi biala. 10Si bíti ukyuli ɔmmɔ bɔfiɔ bɛ́kyiɛ-nwu ni, ami lɛnɔ líti lɛ́kyiɛ-nwu. Na si bɔfiɔ bɔdi bɔkya bɔni na ɔlɛka liti lɛkyiɛ-nwu ni, líti lɛ́kyiɛ-nwu na Kristo anumi kalɛ na bɛbla unwi. 11Ɔmɛni ndubɔya na butile ukisine ɔmmɔ kufi na ulákɛ kasiakɔ kadi na bula lɛlɔ, ɔsika bɔgyi-nwu kɔkwɛ. 12Uwi ɔni na líbo ḿbakɔ Kristo litemi buni lɛmmɔ lɛsa na Troas ni, Blɔti ɔ́lɛmi kufi ka lɛbla nwuna kabla na mmɔ. 13Nsu mina kasusu kétete-mi bɔnwuna bɔdi, ɔsika ńtanu mina ɔnwani Tito na mmɔ ka línu-mii kɔku. Ɔmmɔ ɔsu lívele ulu na lɛ́tɔlɔ lísie Makedonia. 14Nsu ni, bɔ́gya Katɔti enu! Na bula unwi bɔbla ku Kristo ni, Katɔti ɔɔtɔnku-bu uwi biala na bɔkɛ bekyuli bani muusié taavi na Kristo lɛlɔ bɔdi kemo. Na Katɔti ɔsia-bu lɛlɔ na udie Kristo ɔtina kayawi fui aani kalɛ na ɔnyi fɛfɛɛ ɔɔfɔ́ likpo lɛdi fui. 15Buse bute Katɔti aani ɔnyi fɛfɛɛ ɔni nási Kristo lɛlɔ. Na ɔkɛ ɔɔví bekyuli bani nkɛ ulu buni lɛlɔ bésela ngba bɔfɔ fui kemo ku ama bani nkɛ ulu ukpidi lɛlɔ bésela bɔyii fui kemo lɛnɔ. 16Bekyuli bani naaadubo bɔkɛ ngba bɔfɔ ni, ɔnyi ɔmɛni ɔɔtina ka badubɔyii ku udu. Na bekyuli bani ndubɔkɛ ngba bɔfɔ ama ni, ɔnyi ɔmɛni ɔɔtina ka badubɔkɛ ngba fui. Na ɔma geen ndubɔkana na ɔbla kabla kamɛni si ɔɔɔdi kufi na béte-ɔ? 17Abu buuuse aani bekyuli babambadi pii bani nkɛ bada litemi lɛmmɔ baadi kuye. Mmomu Katɔti úte-bu kenyekɔ na bɔɔkɔ́ litemi lɛmmɔ lɛsa na nwuna anumi aani Kristo kabla bablane kalɛ. Bulatɔlɔ bekyuli.


text: 1“Ati bene ku banwa, agoo! Bɛya na lidie lɛlɔ kenye na binu.” 2Amu na uwi ɔni na bénu ka Yudafuɔ lɛdi kemo na uutemi ni, básɔ bába lɛsɛ bébu. 3Na Paulo ɔ́su-ma ɔnini, “Yudani na ndi, na báwɔ-mi na Tarso na Kilikia kalɔ lɛlɔ. Nsu ni, Yerusalem mɛni na lísie sukuu. Gamaliel kalɔ na lɛ́kya lɛ́tɛya ala. Bátina-mi bula bati ɔda bubo ala ku bana ɔdi fui kaduɛ geen. Na líti mina kayi fui líte Katɔti aani kalɛ kani na amii lɛnɔ bɛɛbla. 4Na ɔ́si uwi ɔmmɔ ni, líse kalɔ muukpóku bekyuli bani nsiaku Kristo bafɔtaadine ulu lɛlɔ, na mɔɔyá na baadú-ma. Na lífie banana ku beleku lɛ́kya aban ɔtɔ kemo. 5Ɔkpane unengudi ku kasalakɔ unengu biala ɔdubudie lɛla lɛni mɔɔsu mɛni kenye, ɔsika béteenweni lɛku teete-mi banii ntátaabla ala amɛni. Na uwi ɔni na lísela Damasko ni, béte-mi ɔyikun ka si lɛ́nu bafɔtaadine bani nkya mmɔ ni, na lifie-ma, na linyimi-ma liboku Yerusalem na bani-ma kɔtu. 6“Uwi ɔni na nkɛ lísela na úbu blii na liduo Damasko ni, ɔbla aani ɔfiiwi lɛdɔ leevu-inyɔ kemo ni, kɔnakunwi bukeye bɔni mbo ɔkplu bɔdi bɔ́si katɔ búbewi-mi! 7Amu na líbuli lɛ́tɛ kalɔ na línu ka lɛdi lɛdi lɛɛsu-mi lɛnini, 'Saulo, Saulo, bi ɔsu na eekpóku-mi lɛni?' 8“Amu na líye nnini, 'Ati, ɔma na adi?' “Na ɔ́sɔ ɔ́su-mi ɔnini, 'Ami ndi Yesu Nasareni ɔni na eekpóku kpakplaa.' 9Na bekyuli bani na ami ku-ma bɔkɛ ni, bánu bukeye bɔmɛni, nsu bétenu ukyuli ɔni na ami ku-nwu bɔɔtɛmi mmɔ lɛdi. 10“Na líye-nwu nnini, 'Blɔti, bi na ɔlɛka lɛbla?' “Na ɔ́sɔ ɔ́su-mi ɔnini, 'Ta, na eteesie Damasko. Mmɔ na ndubɔtina-a lɛla lɛni na lɛ́funa líte-ɔ ka abla.' 11Bukeye bubendi bɔmɛni bɔ́bwɛ-mi anumi ɔni na bekyuli bani na ami ku-ma bɔ́kɛ mɛni náda-mi kɔnu asa na bɔ́tɔlɔ bútéduo Damasko. 12“Na mmɔ ni, ɔnana ɔdi ɔkya ɔni baalɔ Anania. Ɔdi ukyuli ɔni mɔɔkya lili kalɔ teete Katɔti geen, na ɔsiaku bula ɔda bubo bɔmmɔ lɛlɔ lɛnɔ. Na Yudafuɔ bani nkya mmɔ fui baabu-nwu kaduɛ. 13Ukyuli ɔmɛni úbo úbenye-mi kudɔ na ɔ́su-mi ɔnini, 'Ɔnwa Saulo, bimi anumi!' Na uwi ɔmmɔ kemo kani ni, mina anumi ábla nwaa na lɛ́nu-nwu! 14Amu na ɔ́su-mi ɔnini, 'Bula bati kuuku Katɔti náfuna-a kalɛ na anu nwuna lɛyɔla ati, na anu nwuna Ukyuli Ɔfunadi Kedee ɔmmɔ lɛnɔ ati, na eteenu-nwu lɛdi. 15Ɔlɛka eti linyesia lɛmɛni esienku kesi kesii na asu bekyuli fui lɛla lɛni na ánu ku ani na énu fui. 16Na ɔfaani ni, lɛla lɛdi lɛ́sɔ lítebu. Ta, na afɔ ntu bɔkpila ɔdi. Na akpali Blɔti lɛnyi, na ɔdubɔfɔ fula ekpidi udie-ɔ lɛlɔ.' 17“Ɔmɛni kama ni, línwini lísie Yerusalem. Na ka nkya kakpakɔ mɔɔkpali katɔ ni, ɔ́bla-mi aani si bɔlɛɛ na nda, na lɛ́nu budie taatina bɔdi. 18Mmɔ na Blɔti ɔlati ɔ́su-mi ɔnini, 'Babla na avi alɛ Yerusalem, ɔsika mɛni bekyuli belénu-ɔ litemi lɛni na aasu taasiku-mi lɛlɔ.' 19“Nsu lídie kenye nnini, 'Blɔti, bana fui bagyi ka ami ńteefie ama bani náfɔ-ɔ badi na ńteebo-ma. 20Na uwi ɔni na badubɔdu Stefano ni, ami lɛnɔ lɛ́tuna, na bédie bana lɛwu béte-mi, na nda-nya asa na beebo-nwu atabi.' 21“Nsu Blɔti ɔ́su-mi ɔnini, 'Ta, na eteesie ɔgyu kakaaka na kesii kani mɔɔtala-a na bekyuli bani naaadi Yudafuɔ akɔ!' ” 22Amu na uwi ɔmɛni fui ni, bekyuli bamɛni benye kpoo beenú-nwu litemi. Nsu uwi ɔni na ɔ́su lɛla likplodi lɛmɛni ni, bana fui báva momoomo básu banini, “Aa! Bɛyila-nwu udu! Bɛtɔlɔku-nwu fui!” 23Amu na báva momoomo na bése kalɔ baakuna bana lɛwu, na beebo ɔtumu lɛnɔ taakɔliku katɔ na kɔnyi ɔsu. 24Na bekpone ɔtɔnkune ɔmmɔ ɔ́ya na béti-nwu béduoku ɔtɔ kemo ɔnii betébo-nwu na ɔwia ɔti lɛla lɛni ɔsu na Yudafuɔ bamɛni baakywɛ-nwu anumi lɛni. 25Amu na uwi ɔni na benye beenyimi-nwu ni, Paulo úye Romafuɔ bekpone unengu ɔdi ɔnini, “Ulu ɔtɛ ka bebo Romani ubi ɔni na batatɛku-nwu tɔ litemi?” 26Amu na unengu ɔmɛni úsie bana ɔtɔnkune kudɔ na útéye-nwu ɔnini, “Bi ɔdi na bɛɛbla mɛni? Ɔnana ɔmɛni ni, Romani na ɔdi!” 27Anwuɔsu bekpone ɔtɔnkune ɔmɛni úsie Paulo kudɔ na útéye-nwu ɔnini, “Anii bi? Romani na adi?” Amu na Paulo údie kenye ɔnini, “Romani geen na ndi!” 28Amu na ɔtɔnkune ɔmɛni ɔ́su-nwu ɔnini, “Ami lɛnɔ Romani na ndi. Na ami líbo kayu pim asa na línwini Romani!” Amu na Paulo ɔ́sɔ údie kenye ɔnini, “Ami ni, mina bawɔne fui badi Romafuɔ.” 29Mmɔ mmɔ ka bekyuli bani na nka benye kagyumana ka bebo-nwu mɛni bénu ka Romani na ɔdi ni, bana fui békeyi lɛlɔ na bákpɛ bésie kama. Amu ka bana ɔtɔnkune ɔ́ti ka Romani na ɔdi ni, ɔtɔtɔ ɔ́gyu-nwu na lifu lɛ́da-nwu geen, ɔsika anwu néte kufi na bébo-nwu kɔgba. 30Amu ka kadi kégye na bekpone ɔtɔnkune ɔmɛni ɔɔwia ɔti lɛla lɛni nébo asa na baadá Paulo kenye ni, ɔ́lɔ Yudafuɔ bakpane benengu ku bana litemi batɛne fui na bábasala lisu. Na ɔ́ya na báfɛnimi Paulo na bétiku-nwu béboku-ma anumi banii beeduo nwuna litemi kemo.


text: 1Ɔtanta tutuutu ni, bakpane benengu bátása ku Yudafuɔ benengu ku ɔda bubo ala batinane ku litemi batɛne fui. Ka béti litemi lɛmɛni lɛlɔ kasusu ku kalɛ na badubɔbla-ni ni, bényimi Yesu na bétiku-nwu bátɔlɔku bésienku aban unengu ɔni baalɔ Pilato kudɔ. 2Mmɔ ni, Pilato úye Yesu ɔnini, “Awɔ ndi Yudafuɔ Ɔga?” Yesu ɔ́su-nwu ɔnini, “Ɛɛn, lɛni na use aani kalɛ na adaku bɔsu.” 3Bakpane benengu béti etemila pii básia Yesu lili. 4Anwuɔsu Pilato ɔ́sɔ úye-nwu ɔnini, “Alasu lɛla lɛdi? Se kɔtu na enu etemila ani na badaku bɔsu taasiku-ɔ lɛlɔ!” 5Nsu Yesu ɔ́sɔ útebimi kenye, na ɔ́bla Pilato dɛye dɛye! 6Na limeyi lɛmɛni bɔdi biala uwi ni, Pilato úti ɔ́sia lɛlɔ ka ɔdubɔnyonu ukyuli unwi na bekyuli bekpidi bani béfie bákya ɔtɔ akɔ ɔni lili na badubuvele bete. 7Uwi ɔmɛni kemo ni, béfie ɔnana ɔdi baalɔ Baraba bákya ɔtɔ. Anwu nátɔnku bekyuli bani náta bénye Romafuɔ Ɔga lɛlɔ. Na bana lɛsɛ lɛni na bákya ɔsu ni, béfie anwu ku nwuna basiakune na bádu-ma kukpi kɔtɔ na bekyuli bɔdu ɔsu. 8Amu na uwi ɔni na bekyuli pii bamɛni bábasa ni, béye Pilato banii ɔkali nwuna ɔtɔ batɛne kɔnyana bɔnu aani kalɛ na ɔɔbla uwi ndi uwi mmɔ. 9Úye-ma ɔnini, “Bɛɛyɔ́ ka lɛnyonu Yudafuɔ Ɔga lite-mii?” 10Pilato úye-ma ɔmɛni ɔsika ɔ́ti ka lɛnungyie ɔsu na bakpane benengu bamɛni béti Yesu béboku-nwu. 11Nsu bakpane benengu bammɔ bénwini bekyuli lisu lɛmɛni kasusu kalɛ na Pilato ɔnyonu Baraba mmomu uti ute-ma. 12Pilato ɔ́sɔ útemi úte bekyuli lisu lɛmɛni na úye-ma ɔnini, “Bi na bɛɛwia ka lɛbla ku ukyuli ɔni na bɛɛlɔ Yudafuɔ Ɔga mɛni?” 13Amu na báva básu-nwu banini, “Kana-nwu mana ugyii lɛlɔ!” 14Pilato úye-ma ɔnini, “Bi ɔsu? Bi bɔfiɔ na ɔ́fiɔ?” Nsu bana fui básɔ báva momoomo básu banini, “Kana-nwu mana ugyii lɛlɔ!” 15Ka Pilato ɔɔyɔ́ ka ebiti ada-ma ɔsu ni, ɔ́nyonu Baraba úte-ma. Na ɔ́ya na bébo Yesu kaduɛ ku kɔbuli kɔni na bélii básala, na úti-nwu úte bekpone ɔnii batákana-nwu bamana ugyii lɛlɔ. 16Bekpone bammɔ bétiku Yesu na bétéduo aban unengu ɔmmɔ kaduli na bálɔ bekpone bakladi banii bebo. 17Amu na béti awu ugyiedi ɔdi bákya Yesu aani ɔga kalɛ, na bédi liyu kabwa kadi bébi-nwu aani kagabwa. 18Na bakya beewi-nwu anumi kalɔ banini, “Yiidu! Yudafuɔ Ɔga ulie ngba gyɔlɔɔ!” 19Béti kegyiimi bébo-nwu kuli na bétuo lisuo béwi-nwu lɛlɔ. Amu na bálɛ akɔnkɔ na nwuna anumi na béboku eli kalɔ béte-nwu. 20Uwi ɔni na báma-nwu báwɔlɔ ni, bédie nwuna awu ugyiedi ɔmmɔ na basɔku nwuna lɛwu geen bakya-nwu. Amu na bétiku-nwu bátɔlɔku banii batákana-nwu bamana ugyii lɛlɔ. 21Uwi ɔni na bakɛ bésela ni, básiaku ɔnana ɔni baalɔ Simon ka ɔ́si lɛkpaklɔ ɔdubo Yerusalem. Amu na bekpone bammɔ básu-nwu banii ɔlɛka ubunku Yesu ugyii ɔmmɔ buti. Na Simon ɔmɛni ɔ́si Sireni, na nwuna bebi ndi Aleksandra ku Rufo. 22Béti Yesu bésienku kataku kadi baalɔ Golgota ɔni kalɔ ndi kesii kani nálɛ ukyuli kuli. 23Mmɔ na béte-nwu ntɛ bɔni na básala ku kuvo kɔni mbo ɔdu kati kati banii ɔni, nsu Yesu útani. 24Amu na bekpone bammɔ bákana-nwu bámana ugyii lɛlɔ mmɔ. Na bátu egulabi bánu asa na béti nwuna lɛwu béle béte lɛlɔ kalɛ na bati ɔdi biala ku nwuna lɛla. 25Bákana-nwu bámana ugyii lɛlɔ na ɔtanta lɛdɔ yaalenwi. 26Na bébo kegyiikɛ kadi bámana-nwu eli na bénweni lɛla lɛni ɔsu na bádu-nwu básia-ka lɛlɔ banini, “Ɔmɛni ndi Yudafuɔ Ɔga.” 27Na bákana beyune inyɔ lɛnɔ bámana ligyii lɛlɔ mmɔ bébunku Yesu. Unwi ɔ́ma-nwu kɔdianu kakɛ, na unwi lɛnɔ ɔ́ma-nwu kɔmiinu kakɛ. 28Ɔmɛni úbo úte lɛni kalɛ na bénweni bése na Bunweni Kedee Ɔku kemo banini, “Bádu-nwu bébunku ekpidi bablane.” 29Bekyuli bani návi fui bákunku bana eli na bédumi Yesu básu banini, “Ɛhɛɛn! Awɔ násu ka adubɔfɛ bula kakpakɔ kenengudi na asɔ atu-ka emeyi atɛ kama! 30Yu na afɔ lɛlɔ asiku kukpi enu kemo na bɔnu!” 31Lɛni kani na bakpane benengu ku ɔda bubo ala batinane bammɔ lɛnɔ báma-nwu básu lɛlɔ banini, “Úbunku badi, nsu ulákana nwuna lɛlɔ bubunku! 32Si anwu ɔni baalɔ Yudafuɔ Ɔga mɛni ndi Kristo ɔni na Katɔti ɔ́funa úse sɔsɔ ni, ɔkya ɔkplu na ɔyu ɔ́si ugyii lɛlɔ ubo kalɔ na bɔfɔ-nwu bɔdi!” Nkyuli inyɔ bani na bákana bámana ligyii lɛlɔ bébunku Yesu mɛni ni, ama lɛnɔ bédumi-nwu. 33Ɔfii uwi ni, kalɔ kammɔ fui kábla suu. Na ɔmɛni ɔ́bla lɛni laa útédu lɛdɔ ɛtɛ kemo. 34Na lɛdɔ ɛtɛ ɔmmɔ kemo ni, Yesu ɔ́va momoomo ɔ́su ɔnini, “Eli, Eli, lama sabaktani?” Bɔtɛmi bɔmɛni kalɔ ndi bɔnii, “Mina Ati, mina Ati, bi ɔsu na áda-mi ányonu?” 35Bekyuli bani nnye mmɔ badi bénu lɛla lɛni na ɔ́su na badaku lɛlɔ bɔsu banini, “Binu! Ɔɔkpali Elia.” 36Bana akɔ ɔdi úkeli útéti unwo ɔni na béti bákya ntɛ bɔni nányi kemo na úti ɔ́tu kegyiimi kadi lɛlɔ úboku Yesu ɔnii ɔni. Amu na ɔ́su bakladi ɔnini, “Bɛya na bɔnu si Elia ɔdubo ubamami-nwu ɔsiku ugyii ɔmɛni lɛlɔ!” 37Nsu Yesu ɔ́va momoomo na ɔ́yula. 38Kɔnakunwi ni, kɔdi kubendi kɔni nfa Yudafuɔ kakpakɔ na béti bábala Katɔti katɔma kedee kayakun mmɔ kɔ́bwɛ kemo inyɔ kɔ́si katɔ kúbewi kalɔ. 39Na ka bekpone unengu ɔni nnye ugyii ɔmɛni anumi únu Yesu bɔva na ɔ́nu kalɛ na úkpi ni, ɔ́su ɔnini, “Sɔsɔ na ukyuli ɔmɛni ɔdi Katɔti Ubidi.” 40Beleku badi lɛnɔ benye ɔgyu na baanu. Bana akɔ badi ndi Maria Magdalene ku Salome ku Maria ɔni bebi ndi Yakobo ɔnamudi ku Yose. 41Uwi ɔni na Yesu ɔ́kya Galilea ni, ama nátaasiaku-nwu na béteebunku-nwu. Beleku babambadi pii bani násiaku-nwu bébo Yerusalem lɛnɔ benye mmɔ. 42Ala amɛni fui álɛ na limeyi lɛni ntɔ lɛnwunameyi lɛlɔ. Na ka ɔdaku useyi uwi budu ni, 43Yudafuɔ litemi batɛne kemo unwi ɔni baalɔ Yosef na ɔ́si Arimatea ni, úse kayi na úsie utánu Pilato. Yosef ɔmɛni ɔlati ɔdi ukyuli ɔni nnye mɔɔsia anu na Katɔti lɛga kadikɔ bubo lɛlɔ. Ka útédu Pilato kudɔ ni, úvele-nwu ɔnii ute-nwu ulu na ɔfami Yesu ukpine ɔmɛni utáva asa na lɛnwunameyi lidu. 44Ɔmɛni ɔ́bla Pilato kalɛ kadi ka únu ɔnii Yesu úkpi pla lɛni. Anwuɔsu ɔ́lɔ bekpone unengudi ɔni nnye ablala amɛni kenye mmɔ, na úye-nwu únu si Yesu úukpi sɔsɔ. 45Na ka unengu ɔmɛni ɔ́su-nwu ka sɔsɔ na ɔdi ni, Pilato úte Yosef kufi ɔnii utáfami ukpine ɔmmɔ. 46Amu na Yosef úse útáfami Yesu ukpine na únyimi-nwu ɔ́kya lɛdiku lɛwɔdi lɛni na úye kemo. Na úti-nwu útákya lɛtakpɛ kafiɔtɔ kani béku bése na kɔbi kɔdi kafɔna. Amu na ɔ́ya na béminime lɛtakpɛ lɛdi béti bétile kafiɔtɔ kamɛni kenye. 47Na uwi ɔmɛni kemo ni, Maria Magdalene ku Maria ɔni ndi Yosef uni bébo mmɔ bébenye bánu kesii kani na béti Yesu ukpine bátákya.